Pecah amanah, salah guna kuasa, Najib bekas perdana menteri pertama ke penjara

KUALA LUMPUR: Buat pertama kalinya dalam catatan sejarah negara, Datuk Seri Najib Tun Razak menjadi bekas perdana menteri pertama dipenjarakan kerana menyeleweng dana SRC International Sdn Bhd berjumlah RM42 juta.

Berita berkaitan: Kronologi kes SRC Najib

Keputusan Mahkamah Persekutuan hari ini yang mengekalkan sabitan dan hukuman penjara 12 tahun serta denda RM210 juta atau penjara lima tahun sekiranya gagal membayar denda ke atas Najib sekali gus menyaksikan perdana menteri keenam itu kecundang dalam rayuan akhirnya di peringkat tertinggi setelah empat tahun kes itu berlangsung.

Najib, 69, dihantar ke Penjara Kajang kira-kira 5.43 petang menaiki sebuah kenderaan utiliti sukan (SUV) berwarna hitam diiringi beberapa kenderaan polis dan tiba di penjara pada 6.47 petang.

Istana Kehakiman mula menjadi tumpuan orang ramai bagi mengetahui nasib Pengerusi Lembaga Penasihat Barisan Nasional itu dengan perkarangan mahkamah dibanjiri lebih 300 penyokong termasuk Presiden UMNO Datuk Seri Dr Ahmad Zahid Hamidi dan Presiden Makkal Sakthi Datuk Seri RS Thanenthiran serta lebih 30 agensi media dari dalam dan luar negara mula berkumpul seawal pagi bagi membuat liputan kes tersebut.

Ketika hujan lebat seawal 7 pagi, kelihatan 10 bas yang membawa penyokong dari Pekan, Pahang terdiri daripada ahli UMNO dan ketua cawangan UMNO Pahang serta ahli Jawatankuasa Pembangunan dan Keselamatan Kampung Pahang parkir berhampiran Istana Kehakiman.

Isteri Najib, Datin Seri Rosmah Mansor dan anak mereka, Datuk Mohd Nizar, Nooryana Najwa dan Norashman serta Datuk Mohd Nazifuddin turut hadir semasa prosiding itu.

Najib yang keluar berjumpa dengan penyokongnya di luar Istana Kehakiman kira-kira 3.10 petang ketika prosiding ditangguhkan sementara, mendakwa beliau tidak mendapat keadilan yang wajar walaupun telah berusaha sedaya upaya dan beliau sempat meminta maaf kepada penyokongnya sekiranya keputusan Mahkamah Persekutuan hari ini tidak berpihak kepada beliau.

“Saya ucap terima kasih kepada semua yang hadir dan sokongan padu yang diberikan kepada saya. Saya minta maaf, saya telah berusaha sedaya upaya tetapi nampaknya setiap usaha saya mohon kepada mahkamah telah ditolak,” katanya.

Terdahulu, panel lima hakim dipengerusikan Ketua Hakim Negara Tun Tengku Maimun Tuan Mat menolak rayuan akhir bekas menteri kewangan itu  untuk mengetepikan sabitan dan hukuman yang dijatuhkan oleh Mahkamah Tinggi pada 28 Julai 2020.

Pada 8 Dis 2021, Najib, 69, gagal mengetepikan keputusan itu selepas Mahkamah Rayuan mengekalkan keputusan Mahkamah Tinggi.

Ketika prosiding bermula pada 9.40 pagi, peguam Hisyam Teh Poh Teik, yang dilantik Najib pada 26 Julai lepas bagi mewakilinya, mengemukakan permohonan supaya Hakim Tengku Maimun menarik diri daripada mendengar rayuan akhirnya.

Hisyam memaklumkan bahawa pasukan pembelaan telah memfailkan permohonan supaya hakim nombor satu negara itu menarik diri daripada mendengar rayuan tersebut lewat malam tadi dan salinan permohonan telah diserahkan kepada pihak pendakwaan.

Bagaimanapun, permohonan itu yang dikemukakan di saat-saat akhir ditolak oleh mahkamah.

Kemunculan Tan Sri Muhammad Shafee Abdullah, yang digugurkan daripada menjadi peguam utama Najib, turut mencuri tumpuan selepas Hisyam memaklumkan kepada panel lima hakim bahawa Muhammad Shafee akan membantu beliau dalam permohonan menarik diri tersebut.

Hakim Tengku Maimun menolak permohonan itu atas alasan tiada sebab untuk menangguhkan prosiding penarikan diri beliau daripada mendengar rayuan Najib dan meminta Hisyam meneruskan hujahannya.

Sebelum panel lima hakim membuat keputusan berhubung rayuan akhir bekas Presiden UMNO itu, Najib yang membacakan pernyataan 20 muka surat dari kandang tertuduh, mendakwa badan kehakiman telah bersikap tidak adil terhadapnya kerana sepanjang minggu lepas, beliau menyaksikan peluangnya untuk berjaya dalam rayuan itu terhakis secara perlahan-lahan.

“Sebagai seorang tertuduh dan perayu di peringkat akhir kes, perasaan inilah yang paling teruk, iaitu apabila menyedari badan kehakiman menentang saya dengan cara yang paling tidak adil,” katanya.

Bagaimanapun, Hakim Tengku Maimun ketika membacakan penghakiman setebal 15 muka surat itu memutuskan bahawa Najib tidak pernah mempertikai RM42 juta didepositkan ke dalam akaun bank peribadinya sepanjang perbicaraan kes penyelewengan dana SRC.

Dalam pada itu, Pejabat Ketua Pendaftar Mahkamah Persekutuan Malaysia (PKPMP) telah membuat laporan polis berkenaan deraf kerja penghakiman berhubung rayuan akhir Najib, yang telah bocor kepada pihak media hari ini.

Dalam satu kenyataan lewat petang ini, pejabat itu merujuk kepada satu laporan yang disiarkan portal Malaysia Today hari bertajuk ‘Najib’s Razak SRC Appeal: The Judgement’ yang mengandungi deraf kerja yang belum dimuktamadkan serta dokumen bocor yang telah diubah suai.

Najib didakwa di Mahkamah Sesyen di sini pada 4 Julai 2018 atas tiga pertuduhan pecah amanah dan satu pertuduhan salah guna kedudukan berhubung dana SRC International. Kes kemudian dipindahkan ke Mahkamah Tinggi untuk dibicarakan.

Beliau sekali lagi dituduh di Mahkamah Tinggi pada 8 Ogos 2018 atas tiga pertuduhan pengubahan wang haram melibatkan dana sama (RM42 juta) yang merupakan hasil kegiatan haram dan kesemuanya kes itu dibicarakan bersama.

Pada 3 April 2019, perbicaraan bermula selepas Hakim Mahkamah Tinggi Mohd Nazlan Mohd Ghazali menolak permohonan Najib untuk mengisytiharkan tujuh pertuduhan terhadapnya adalah cacat.

Najib menghadapi empat lagi kes di mahkamah membabitkan penyelewengan dana RM2.3 bilion 1Malaysia Development Berhad (1MDB), pindaan laporan audit 1MDB,  pecah amanah berjumlah RM6.6 bilion berkaitan bayaran kepada International Petroleum Investment Company (IPIC) dan pertuduhan pengubahan wang haram membabitkan dana SRC International berjumlah RM27 juta. – BERNAMA


Sultan Selangor zahir dukacita baca komen keterlaluan netizen di media sosial

KUALA SELANGOR: Sultan Selangor, Sultan Sharafuddin Idris Shah, hari ini menzahirkan rasa kecewa baginda apabila membaca komen-komen keterlaluan dalam kalangan netizen di media sosial, yang mengeluarkan ayat-ayat berunsur fitnah, cacian dan hasad dengki.

Sultan Sharafuddin bertitah, lebih mengecewakan apabila ayat-ayat penghinaan itu pula disokong oleh netizen yang lain tanpa usul periksa dan jika tidak dibendung dan ditangani dengan bijak dari semasa ke semasa, ia dikhuatiri akan merosakkan pemikiran masyarakat khususnya generasi muda.

“Sejak kebelakangan ini, kemunculan gejala fitnah-fitnah dan berita-berita palsu yang semakin berleluasa telah menyebabkan ketegangan di antara kumpulan-kumpulan tertentu dalam masyarakat kita.

“Beta tidak mahu gejala-gejala seumpama ini terus menular sehingga boleh menjejaskan keharmonian rakyat dan kekuatan perpaduan untuk jangka masa panjang,” titah baginda ketika majlis pelancaran Masjid Diraja Masjid Raja Lumu di sini hari ini.

Sultan Selangor turut menekankan perpaduan dalam kalangan orang Melayu amat penting dan perlu dipelihara demi masa depan generasi yang akan datang kerana umat yang berpecah akan membawa kehancuran kepada negara.

Justeru, Sultan Selangor dalam titahnya menyeru seluruh orang Melayu untuk terus merapatkan saf, bersatu-padu, melupakan segala sengketa dan perselisihan faham serta mula memikirkan untuk bangkit semula menjadi satu bangsa yang kuat, bermaruah dan bermatlamat, demi kepentingan agama, bangsa dan negara.

“Beta mahu semua rakyat beta dapat hidup di negeri beta dalam keadaan selesa, bersatu-padu, harmoni dan menikmati kekayaan negeri ini secara adil dan saksama,” titah baginda.

Mengenai pelancaran Masjid Diraja Masjid Raja Lumu, Sultan Selangor bertitah, baginda menamakan masjid itu bersempena dengan nama Raja Lumu yang juga merupakan Sultan Selangor yang pertama, dikenali sebagai Sultan Salehuddin Shah yang memerintah dari 1766 sehingga 1782.

“Ini sangat bertepatan kerana mengikut catatan sejarah, Raja Lumu telah ditabalkan sebagai Sultan Selangor di Kuala Selangor dan bersemayam di atas Bukit Malawati yang dahulunya dikenali sebagai Bukit Selangor,” titah baginda.

Baginda berharap dengan adanya masjid baharu yang dilengkapi seni bina yang menarik itu, ia mampu menjadi antara daya tarikan utama khususnya penduduk di kariah berkenaan untuk beribadah, dan juga kepada pelancong dalam dan luar negara untuk datang ke Kuala Selangor. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mahathir tinggalkan GTA

JITRA: Bekas Perdana Menteri, Tun Dr Mahathir Mohamad mengesahkan beliau kini tidak lagi bersama dengan Gerakan Tanah Air (GTA) dan memegang apa-apa jawatan dalam gerakan berkenaan.

Menurutnya, keputusan berkenaan dibuat selepas menyedari bahawa GTA tidak dapat berfungsi dengan baik selain gagal menarik sokongan pengundi terutama ketika Pilihan Raya Umum ke-15 (PRU15), November lepas.

“(Jawatan Pengerusi GTA) yang itu (perkara) lama… (kini saya) tidak ada (sebarang jawatan), (matlamat penubuhan) GTA tidak jadi, (GTA) tidak membantu kita (untuk menang pilihan raya), kerana ia (berbentuk) parti.

“Kita dapati kalau (bergerak) sebagai parti, kita tidak boleh menang, kita sudah lawan dalam Pilihan Raya Umum ke-15 (PRU15), GTA dan (Parti) Pejuang (Tanah Air) kalah 125 kerusi (yang ditandingi selain hilang deposit).

“GTA (sebelum ini juga) kita tidak (dapat) register, (kita) belum register (sebagai sebuah parti yang sah), (oleh kerana) GTA ‘not functioning’ dan tidak bergerak, (saya kini tidak bersama mereka),” kata Dr Mahathir.

Beliau berkata demikian ketika ditemui media selepas menghadiri Majlis Rumah Terbuka Aidilfitri anjuran Pertubuhan Prihatin Kubang Pasu di Kampung Naga, di sini, malam tadi (Khamis).

Dalam perkembangan sama, Dr Mahathir memaklumkan, beliau kini bergerak melalui medium Proklamasi Orang Melayu selain tidak terlibat dengan mana-mana parti politik di negara ini.

Medium berkenaan, jelas bekas Ahli Parlimen Langkawi itu, berupaya memberi kesedaran kepada orang Melayu di negara ini tentang nasib mereka yang dilihat sudah kehilangan kuasa di negara sendiri.

Tambah beliau, sekiranya penyatuan dalam kalangan kaum Melayu tidak dapat direalisasikan, kedudukan kaum berkenaan di Malaysia juga akan semakin terhakis dari hari ke hari.

Awal Februari lalu, Dr Mahathir mengumumkan beliau keluar daripada Parti Pejuang Tanah Air (Pejuang) bersama 12 lagi ahli yang lain.

Menerusi satu notis kepada Setiausaha Agung Pejuang, Datuk Amiruddin Hamzah, keputusan itu dibuat berikutan tindakan parti berkenaan memutuskan hubungan dengan GTA.

Bagaimanapun, beliau memaklumkan, masih terlibat dalam arena politik sebagai Pengerusi GTA. – Astro Awani

Author

MEDIAVARIASI

View all posts

View all posts


Piala Budak Kampung platform ‘otai’ bola sepak intai pelapis

SETIA ALAM: Yayasan Kebajikan Atlet Kebangsaan (Yakeb) menyifatkan Kejohanan Piala Budak Kampung 2022 sebagai platform tepat bagi ‘otai’ bola sepak negara mengintai peluang memburu generasi pelapis berbakat.

Kejohanan Piala Budak Kampung 2022 adalah anjuran kerajaan negeri Selangor melalui Jawatankuasa Tetap  Pembangunan Generasi Muda, Sukan dan Pembangunan Modal Insan, bertempat di Eco Ardence Football Arena, di sini, pada 27 dan 28 Ogos 2022.

Dua kategori dipertandingkan iaitu bola sepak tujuh sebelah bawah 17 tahun dan bola jaring tiga lawan tiga terbuka membabitkan penyertaan 100 pasukan dari sembilan daerah negeri itu.

Pengerusi Yakeb, Datuk Noorul Ariffin Abdul Majeed berkata, beliau yakin platform kejohanan seperti itu mampu menyatukan bekas-bekas atlet negara dengan pelapis baharu, untuk dicurahkan ilmu kepada yang mempunyai minat mendalam dalam bidang sukan terutama bola sepak.

“Kita yakin, platform kejohanan ini boleh bawa bekas atlet ke mainstream (kembali) semula sama ada yang pernah melatih Team negeri atau kebangsaan, yg kini tiada jawatan, kita nak beri jawatan yang mereka minat.

“Contoh bola sepak, mother of a game. Sebab saya rasa, ramai bekas atlet mereka ada ilmu, bakat untuk melatih belia kita.

“Jadi, otai-otai inilah akan beri semangat, dan bola sepak akan kembali berkembang jika mereka mencurah semula jasa kepada belia,” katanya.

Beliau yang juga bekas atlet olahraga negara itu berkata demikian pada kejohanan hari akhir, di sini.

Bagi bekas pemain skuad bola sepak negara, Azman Adnan, mengucapkan tahniah kepada kerajaan negeri kerana berjaya mewujudkan program sebegini khususnya dalam pencarian bakat atlet.

“Apa yang saya lihat, ia memberi peluang kepada anak muda berbakat, menunjukkan bakat mereka seterusnya menjadi pemain bola sepak tanah air terutama untuk pasukan Selangor,” katanya.

Bekas penyerang kebangsaan itu juga memberitahu, pihaknya berhasrat untuk membimbing atlet remaja untuk menjadi pemain bola sepak profesional dan berjaya dengan bantuan jurulatih terbaik.

“Buat masa ini, kita ada 10 otai skuad bola sepak negara, antaranya Shahrin Majid, Malek Rahman, Asrof Hanafiah, Nizaruddin Yusof, selain bekas penjaga gol negara, Azizon Abd Kadir.

“Bukan kerja mudah untuk mengumpulkan mereka sebab masing-masing ada komitmen, tetapi kerana semangat sukan bola sepak, nak majukan pasukan Selangor, jadi mereka turun padang luangkan masa untuk membimbing pemain muda,” katanya.

Terdahulu, EXCO Generasi Muda, Sukan dan Pembangunan Modal Insan, Mohd Khairuddin Othman turut hadir meluangkan masa kira-kira 15 minit bermain bola sepak bersama pemain.

Author

Fhatihah Zakinan

View all posts

View all posts


Polis sudah rakam percakapan Caprice, Mondy

SUBANG JAYA: Polis sudah merakam percakapan penyanyi rap, Caprice dan wanita Indonesia dikenali Mondy Tatto bagi membantu siasatan laporan dibuat pendakwah Ebit Irawan Ibrahim Lew atau Ebit Lew.

Timbalan Ketua Polis Daerah Subang Jaya Superintendan Mohd Fairus Jaafar berkata, rakaman percakapan Ariz Ramli atau Caprice dan Dita Restu Amanda atau Mondy itu diambil di Ibu Pejabat Polis Kontinjen (IPK) Selangor, semalam.

“Bagi melengkapkan siasatan kes ini, beberapa saksi lain lagi akan dipanggil untuk membantu siasatan.

“Siasatan lanjut berhubung kes ini masih diteruskan,” katanya dalam kenyataan, hari ini.

Terdahulu, Harian Metro melaporkan Timbalan Ketua Polis Selangor Datuk S Sasikala Devi memaklumkan pihaknya sudah menerima arahan lanjut bagi menyiasat kes itu, semalam.

Polis hanya menerima satu laporan dibuat Ebit Lew di Balai Polis USJ 8, Subang Jaya, kelmarin dan kes itu disiasat mengikut Seksyen 500 Kanun Keseksaan serta Seksyen 233 Akta Komunikasi dan Multimedia Malaysia 1998.

Kelmarin, Ebit Lew tampil membuat laporan polis dengan mendakwa berlaku fitnah melampau terhadapnya.

Ebit Lew menerusi hantaran di Instagramnya memaklumkan laporan polis itu dibuat sebaik beliau tiba dari Jeddah, Arab Saudi kira-kira 12 tengah malam.

Laporan polis itu dipercayai dilakukan selepas tular di media sosial satu rakaman wawancara bersama seorang wanita dari negara jiran yang pernah mendapat pertolongannya.

Wanita itu mendakwa menjadi mangsa gangguan seksual seorang pendakwah ketika kali pertama tiba di Malaysia, tahun ini.

Author

Media Variasi

View all posts

View all posts


Kapal MT Pablo terbakar: Maritim Malaysia teruskan usaha cari 3 kru hilang

JOHOR BAHRU: Agensi Penguatkuasaan Maritim Malaysia (Maritim Malaysia) kini memasuki hari kedua Operasi Carilamat kapal tangki MT Pablo yang dilaporkan terbakar semalam, dengan misi pencarian tiga orang kru kapal berkenaan yang masih hilang.

Timbalan Ketua Pengarah (Logistik) yang juga Pemangku Ketua Pengarah Maritim Malaysia, Laksamana Madya Maritim Datuk Saiful Lizan Ibrahim berkata, tiga mangsa tersebut ialah Satyam Tripathi, 26, Dinesh Kumar Chauhan, 34, dan masing-masing merupakan warganegara India manakala seorang lagi mangsa, Sabit Shenderovsky, 37, warganegara Ukraine.

“Sebuah pesawat udara AW139 milik Maritim Malaysia bersama sembilan buah aset laut dari Maritim Malaysia, Polis Diraja Malaysia (PDRM), Tentera Laut Diraja Malaysia (TLDM), Jabatan Laut Malaysia dan Pelabuhan Johor dan Pasir Gudang dengan kekuatan seramai 136 pegawai dan anggota terlibat dalam operasi ini.

“Sehingga waktu ini aset yang terlibat di dalam Op Carilamat ini sedang mempergiatkan usaha untuk mencari dan menyelamat tiga lagi mangsa yang masih belum ditemui. Kawasan pencarian oleh pasukan SAR dibahagikan kepada empat sektor dan telah diperluaskan sehingga 71 batu nautika persegi dari tempat kejadian,” katanya.

Tambah beliau, setakat ini 25 daripada 28 orang kru MT Pablo berjaya diselamatkan namun empat orang kru mengalami kecederaan serius di tangan, pinggang dan kaki.

Bagaimanapun, kesemua mereka telah dibawa ke Hospital Kota Tinggi untuk mendapatkan rawatan di sana.

Semalam, kapal tangki MT Pablo yang berdaftar dari Gabon, Afrika dengan jumlah 28 orang kru terdiri daripada warganegara India, Ukraine, Rusia dan Pakistan sedang dalam perjalanan dari China menuju ke Singapura sebelum terbakar di kedudukan 37.5 batu nautika timur laut Tanjung Sedili pada sekitar pukul 3 petang.

Author

Diyana Rahip

View all posts

View all posts


‘Boikot produk pro-Israel, sokong kempen Buy Muslim First’

CYBERJAYA: Umat Islam di negara ini diharap terus memberi sokongan terhadap jenama keluaran bisnes Muslim sekali gus memboikot produk antarabangsa pro-Israel.

Pengasas Malakat Mall, Mohd. Fadzil Hashim berkata, inisiatif itu sewajarnya dilaksanakan umat Islam selaku tindak balas ke atas kezaliman rejim Zionis di Genting Gaza.

Beliau yang melancarkan kempen Buy Muslim First (BMF) Global itu turut berharap kempen berkenaan dapat diperluaskan ke seluruh dunia.

“Sebelum ini ia hanya terhad dalam Malaysia dan ia sudah berjaya, namun kita mahu juga kesedaran itu dikembangkan ke peringkat sejagat pula,” katanya memetik Utusan.

Dalam pada itu, Mohd. Fadzil turut merasmikan Pergerakan BMF Global dan perarakan March 4Gaza dengan kerjasama Koperasi Pembangunan Pengguna Islam Malaysia (KoPPIM) di Cyberjaya, pada Ahad.

Untuk makluman, BMF pada asalnya dilancarkan akhir 2018 lalu oleh Gerakan Pembela Ummah bagi memperkasakan ekonomi umat Islam.

Tambah Mohd. Fadzil, tindakan boikot akan lebih berkesan jika disusuli peralihan sokongan pengguna itu kepada produk alternatif keluaran Muslim sendiri.

Jelasnya sebagai contoh, senario di Turkiye apabila semua kedai runcit, pasar awam dan gedung besar di seluruh negara itu dipenuhi lebih 90 peratus jenama milik Islam tempatan.

Justeru, maklumnya kempen BMF Global selaras dengan misi gerakan antarabangsa pro-Palestin yang dikenali sebagai Boycott, Divestment, Sanctions (BDS).

“Sudah tiba masanya kita mula berani guna kuasa ekonomi Muslim sebagai pengguna dan bangkit melindungi kepentingan umat Islam yang teruk ditindas di Palestin,” ujarnya.

Author

Diyana Rahip

View all posts

View all posts


SAR tiga kru kapal hilang: APMM mohon bantuan BASARNAS

JOHOR BAHRU: Agensi Penguatkuasaan Maritim Malaysia (APMM) memohon bantuan Badan Nasional Pencarian dan Pertolongan (BASARNAS), Indonesia untuk mengesan tiga kru kapal MT Pablo yang masih hilang selepas kapal itu terbakar pada Isnin lepas.

Pengarah Maritim Johor, Laksamana Pertama Maritim Nurul Hizam Zakaria berkata, ia berikutan ada kemungkinan ketiga-tiga mangsa hanyut memasuki perairan Tanjung Pinang, Indonesia berdasarkan simulasi daripada Sistem Perancangan Optimal Mencari dan Menyelamat (SAROPS).

“Pihak Pusat Sub Penyelamat Maritim (MRSC) Johor Bahru telah memaklumkan kepada pihak Pusat Koordinasi Mencari dan Menyelamat (MRCC) Putrajaya untuk memohon bantuan daripada pihak BASARNAS,” katanya menerusi kenyataan malam tadi.

Beliau berkata, setakat ini pencarian dalam kapal tangki itu belum dimulakan berikutan penilaian masih menunjukkan keadaan kapal tidak selamat untuk Pasukan Khas Pengurusan Bahan Berbahaya (HAZMAT) dari Jabatan Bomba dan Penyelamat Malaysia (JBPM) memulakan operasi pencarian.

Bagaimanapun beliau berkata, kapal KD Pendekar milik Tentera Laut Diraja Malaysia (TLDM) selaku Penyelaras di Tempat Kejadian (OSC) dan kapal MV Polaris dari Jabatan Laut Malaysia telah melakukan usaha semburan air di bahagian badan kapal tangki terbabit.

Nurul Hizam berkata, pada masa sama usaha pencarian di laut turut dibantu sebuah bot ronda Pasukan Polis Marin dan dua bot ronda milik APMM dengan keluasan sektor pencarian adalah 393 batu nautika persegi.

Ketiga-tiga kru kapal terbabit dikenal pasti sebagai warganegara India iaitu Satyam Tripathi, 26, dan Dinesh Kumar Chauhan, 34, manakala seorang lagi warga Ukraine iaitu Sabit Shenderovskyi, 37.

Kapal tangki MT Pablo berdaftar di Gabon, Afrika terbakar kira-kira 50 peratus pada kedudukan 37.5 batu nautika timur laut Tanjung Sedili di Kota Tinggi pada 1 Mei lepas. – BERNAMA


Normashayu Puteh kongsi tips cara pilih emas

CHERAS: Tips memilih emas sesuai adalah mengikut karakter diri sendiri, yang sudah tentunya pasti memberikan aura bagi personaliti diri masing-masing.

Meskipun ia mungkin nampak cantik daripada pandangan mata namun belum tentu menepati citarasa atau bersesuaian dalam pemakaian dan gaya.

Ini kerana, setiap karakter diri masing-masing adalah berbeza, dan memahami karakter diri amat penting agar pilihan yang dibuat tepat.

Contoh, Datuk Seri Vida akan memilih emas yang besar dan menonjol sesuai dengan karakternya, tetapi bagi Fazura pula boleh dilihat pemilihannya ringkas dan elegan.

Begitulah cara yang diterapkan oleh Pengarah dan Ketua Pegawai Eksekutif Pencil Pictures & Records Sdn Bhd, Datuk Normashayu Puteh, ketika memilih emas di Kedai Emas Armel.

Percaya dengan jatuh cinta pandang pertama, Normashayu mendakwa tertarik dengan rekaan emas pertama dilihatnya sebaik melangkah masuk ke kedai.

Normashayu tertarik dengan cincin emas dengan bunga besar menutupi jari, ringkas dan elegan.

Penerbit filem ini berkata, Emas Armel amat dekat di hati kerana kebanyakan koleksi rekaannya ringkas, comel tapi masih tampak lebih mahal seakan personaliti dirinya.

“Emas di sini, bukan nak puji tapi memang lain dan unik. Ada emas yang nampak halus tapi sebenarnya padu, kalau kita pakai pun kita rasa diri berharga.

“Saya pula bukan suka emas saiz besar-besar, tapi suka tengok koleksi emas di Armel. Banyak nampak comel, harga pun tak akan ada kat tempat lain, tanpa caj upah pula tu.

“Harga paling murah di abad ini RM239 segram,”  katanya.

Beliau berkata demikian selepas hadir menyempurnakan Majlis Perasmian Pembukaan Kedai Emas Armel Cawangan Ke-3, di sini.

Yang turut hadir, Pengurus Cawangan Emas Armel Bandar Sri Permaisuri, Muhammad Alif Hayqal Ishak.

Bandar Sri Permaisuri adalah cawangan ketiga Emas Armel selepas di Shah Alam dan Johor Bahru.

Normashayu menambah, Emas Armel memberi peluang kepada pelanggan untuk memilih mengikut kemampuan pada harga munasabah selain memberi khidmat layanan terbaik tanpa diskriminasi.

“Masuk ke Emas Armel, tiada alasan untuk tidak membeli emas di sini kerana saya pasti, pelanggan yang datang ke sini, mesti keluar berisi (buat pembelian),” katanya.

Author

Tun Puteh Wanti

View all posts

View all posts


Pendengaran rayuan kes rasuah bekas KSU, anak ditangguhkan

PUTRAJAYA: Pendengaran rayuan bekas Ketua Setiausaha (KSU) Kementerian Kemajuan Luar Bandar dan Wilayah, Datuk Mohd Arif Ab Rahman dan anaknya terhadap sabitan dan hukuman penjara bagi pertuduhan rasuah yang dijadualkan hari ini ditangguhkan.

Panel tiga hakim Mahkamah Rayuan terdiri daripada Hakim Datuk Hanipah Farikullah, Datuk Ahmad Zaidi Ibrahim dan Mohamed Zaini Mazlan membenarkan permohonan kedua-dua peguam Datuk Rajpal Singh untuk menangguhkan pendengaran itu selepas beliau memaklumkan kepada mahkamah bahawa anak guamnya tidak sihat dan tidak dapat hadir ke mahkamah hari ini.

Beliau berkata, surat telah dikemukakan kepada mahkamah semalam yang memaklumkan Mohd Arif, yang mengalami sakit dada pada Sabtu, menghidap penyakit arteri koronari dan mendapatkan rawatan di hospital manakala anaknya Ahmad Zukhari disahkan positif COVID-19.

Timbalan Pendakwa Raya Mohd Mukhzany Fariz Mohd Mokhtar tidak membantah permohonan penangguhan itu.

Mahkamah kemudian menetapkan 21 Ogos untuk mendengar rayuan itu.

Pada 14 November 2018, Mahkamah Sesyen mendapati Mohd Arif, 66, didapati bersalah atas tuduhan bersubahat dengan anak sulungnya Ahmad Zukhari menerima rasuah SG$200,000 (RM627,833) ketika beliau masih memegang jawatan KSU Kementerian Kemajuan Luar Bandar dan Wilayah daripada Pengarah Syarikat Wazlina Sdn Bhd, Mohd Safian Mohd Salleh.

Beliau didakwa menerima wang itu sebagai suapan bagi kelulusan kementerian bernilai RM57,500,000 melalui rundingan terus (Reka dan Bina) sistem solar hidbrid di empat pulau terpencil di Sandakan, Sabah kepada syarikat sekutunya, Eramaz Sdn Bhd (Eramaz) di Royal Lake Club, Jalan Cenderamulia, Kuala Lumpur dari 4 petang hingga 7 malam pada 23 Ogos 2016.

Mahkamah Sesyen menjatuhkan hukuman penjara tiga tahun dan denda RM3 juta atau tiga tahun penjara ke atas Mohd Arif.

Ahmad Zukhari, 41, ahli perniagaan, dijatuhi hukuman penjara lima tahun dan denda RM9.6 juta atau 10 tahun penjara selepas Mahkamah Sesyen mendapati dia bersalah atas empat tuduhan meminta dan menerima rasuah daripada beberapa projek melibatkan Kementerian Pembangunan Luar Bandar pada 2016.

Rayuan mereka ditolak oleh Mahkamah Tinggi pada 23 Mac 2021 menyebabkan mereka memfailkan rayuan di Mahkamah Rayuan. – BERNAMA


Ahmad Zahid patuh arahan PM, tak lulus peruntukan pada kempen PRN – Anthony Loke

KUALA TERENGGANU: Datuk Seri Dr Ahmad Zahid Hamidi didapati mematuhi arahan kerajaan yang tidak membenarkan apa-apa pengumuman peruntukan sepanjang tempoh berkempen pada Pilihan Raya Negeri (PRN).

Setiausaha Agung DAP, Anthony Loke berkata, Perdana Menteri Datuk Seri Anwar Ibrahim sudah mengeluarkan arahan melarang semua menteri tidak mengumumkan sesuatu termasuk peruntukan sepanjang tempoh berkempen selepas hari penamaan calon, Sabtu lalu.

Katanya, semua menteri termasuk Ahmad Zahid yang juga Timbalan Perdana Menteri mematuhi garis panduan itu.

“Walaupun Ahmad Zahid ada mengumumkan peruntukan sebanyak RM250,000 kepada Majlis Belia Malaysia (MBM) negeri dan RM200,000 untuk persatuan permotoran di Terengganu, tetapi ia diumumkan sehari sebelum hari penamaan calon dan tempoh berkempen.

“Pendirian DAP adalah pengumuman itu tidak menyalahi peraturan pilihan raya,” katanya kepada media selepas program ramah mesra bersama calon parti Kerajaan Perpaduan yang bertanding pada PRK dan PRN di Pulau Warisan, di sini, semalam.

Loke yang juga Menteri Pengangkutan berkata demikian ketika mengulas pendirian DAP mengenai tindakan Ahmad Zahid yang mengumumkan peruntukan kepada MBM negeri dan Persatuan Permotoran negeri, Jumaat lalu, lapor Harian Metro.

Ahmad Zahid yang juga Menteri Kemajuan Desa dan Wilayah membuat pengumuman itu ketika berucap merasmikan Himpunan Belia Lestari Generasi Unggul (LesGU) sempena program Sentuhan Kasih Desa, di Bandar Al Muktafi Billah Shah, Jumaat lalu.

Berikutan pengumuman itu, Sekretariat Muafakat Nasional (MN) dan UMMAH membuat laporan polis dan Suruhanjaya Pencegahan Rasuah Malaysia (SPRM) mendakwa pengumuman itu sebagai sogokan dan kesalahan di bawah Akta SPRM 2009.

Loke berkata, pengumuman peruntukan itu tidak menyalahi peraturan pilihan raya kerana ia diumumkan sehari sebelum hari penamaan calon, selain belum tempoh berkempen.

“Kita pimpinan dalam Kerajaan Perpaduan sentiasa memantau pergerakan semua menteri ketika hadir membantu kempen calon yang bertanding pada PRN di enam negeri,” katanya.

Author

Media Variasi

View all posts

View all posts


JDT berpeluang kejutkan gergasi Jepun, Urawa Red Diamonds hari ini

Oleh: WAHYUDIN AL-BALINGI

WALAUPUN kelab Jepun, Urawa Red Diamonds adalah juara dua kali edisi namun kemampuan kelab Malaysia, Johor Darul Ta’zim (JDT) tidak boleh dipertikai yang berazam untuk melanjutkan perjalanan mereka lebih jauh.

Ketua jurulatih JDT, Héctor Bidoglio, mengakui ia akan menjadi ujian yang sukar untuk pemainnya, tetapi juara Malaysia itu berazam untuk mempamerkan aksi terbaik mereka.

“Ia akan menjadi aksi yang sukar tetapi kami akan menghadapi perlawanan dan berazam untuk menunjukkan yang terbaik.

“Kami telah menekankan kepada pemain kepentingan permainan, dan keperluan untuk terus fokus dalam padang,” kata Bidoglio, yang mengendalikan JDT hanya tiga minggu lalu.

Bidoglio akui ia bukanlah satu tugas yang sukar untuk menyandang jawatan itu kerana dia mewarisi skuad pemain yang lebih tahu apa yang mereka mahukan.

“Pemain mempunyai mentaliti yang hebat. Mereka tahu keupayaan mereka dan kami boleh menandingi Urawa.

“Urawa adalah pasukan yang sangat baik, yang suka bermain bola pendek dan menekan. Perkara utama adalah untuk memegang bola. Jika kami melakukan ini, ia akan lebih mudah diurus untuk kami,” katanya.

Penjaga gol JDT, Farizal Marlias berkata, para pemain tidak sabar untuk bermain dengan salah satu kelab terkemuka Asia.

“Kami bekerja keras untuk mara ke peringkat ini tetapi kami mahu pergi lebih jauh. Kami tidak sabar untuk menentang Urawa,” kata Farizal.

Berbeza dengan JDT, yang akan memburu satu lagi kejuaraan liga dalam negara, Urawa jauh di luar rentak di liga Jepun dengan pasukan Ricardo Rodriguez hanya berada di tempat ketujuh dalam kedudukan dan ketinggalan 13 mata di belakang pendahulu, Yokohama F. Marinos.

Johor Darul Ta’zim (MAS) lwn Urawa Red Diamonds (JPN)
Venue : Stadium Saitama 2002 (Saitama)
Permulaan: 7 petang

Author

Media Variasi

View all posts

View all posts


Polis tahan seorang lelaki, rampas dadah bernilai lebih RM6 juta

SERDANG: Seorang lelaki ditahan selepas disyaki mengedar pelbagai jenis dadah dianggarkan bernilai RM6.36 juta dalam serbuan di sebuah kilang di Seri Kembangan di sini, Jumaat lepas.

Ketua Polis Daerah Serdang, ACP A. A. Anbalagan berkata, dalam serbuan itu, polis merampas dadah jenis methylenedioxy-methamphetamine (MDMA) seberat 123 kilogram (kg), syabu (0.5 kg), 18 botol berisi serbuk dadah (301 gram), pil ekstasi (21 gram) dan ganja (13.8 gram) serta tiga mesin memproses dadah.

“Dadah yang dirampas dipercayai untuk pasaran di sekitar Lembah Klang,” katanya dalam sidang media di Ibu Pejabat Polis Daerah Serdang di sini hari ini.

Beliau berkata, turut dirampas wang tunai RM10,000 dan dua kenderaan disita.

Menurutnya, suspek menyewa premis berkenaan di bawah nama syarikat lain bagi mengaburi mata pihak berkuasa.

Anbalagan berkata, suspek disyaki aktif dalam penjualan dadah sejak setahun lepas selain turut memproses dadah dan menjadi ‘runner’.

Katanya, lelaki terbabit dipercayai memperoleh pendapatan RM10,000 hingga RM15,000 seminggu bagi 50,000 biji pil erimin yang diprosesnya.

“Polis percaya ada lagi rakan suspek yang masih bebas mengendalikan sindiket berkenaan,” katanya menambah suspek direman tujuh hari hingga esok mengikut Seksyen 39b Akta Dadah Berbahaya 1952. – BERNAMA


PRU15: Kedah, Terengganu akur pendirian tidak akan bubar DUN, P.Pinang masih menanti

KUALA LUMPUR: Pimpinan PAS Kedah dan Terengganu akur dengan pendirian PAS Pusat untuk kekal tidak membubarkan Dewan Undangan Negeri (DUN), manakala pimpinan DAP di Pulau Pinang masih berharap DUN dapat dibubarkan bersekali dengan peringkat Parlimen bagi Pilihan Raya Umum ke-15 (PRU15).

“Kita akur dengan PAS Pusat, bubar atau tidak (bubar) ia bergantung kepada PAS Pusat,” kata Menteri Besar Kedah Datuk Seri Muhammad Sanusi Md Nor ketika ditemui pemberita selepas mempengerusikan Mesyuarat Exco di Kompleks Majlis Perbandaran Sungai Petani Kedah (MPSPK) hari ini.

Mesyuarat Jawatankuasa Kerja PAS Pusat yang diadakan di Ibu Pejabat PAS di Kuala Lumpur hari ini antara lain membuat keputusan mengekalkan pendirian untuk tidak membubarkan DUN Kelantan, Terengganu dan Kedah.

Menteri Besar Terengganu Datuk Seri Dr Ahmad Samsuri Mokhtar juga menerima sepenuhnya keputusan PAS Pusat tersebut.

“Kerajaan negeri Terengganu mendukung penuh keputusan PAS Pusat yang telah dikeluarkan hari ini,” katanya dalam kenyataan malam ini.

Sementara itu, Ketua Menteri Pulau Pinang Chow Kon Yeow kekal dengan pendirian untuk membubarkan DUN agar pilihan raya negeri berjalan serentak dengan PRU15.

Beliau berkata DAP Pulau Pinang telah sedaya upaya mencuba untuk meyakinkan DAP pusat untuk membawa isu berkenaan kepada mesyuarat Majlis Presiden PH.

“DAP Pulau Pinang telah membawa hujah terbaik kepada DAP pusat untuk kaji semula keputusan mengadakan PRU serentak.

“Saya sendiri telah menghadiri mesyuarat PH pusat semalam dan telah dimaklumkan pertimbangan sedang dilakukan oleh PH pusat,” katanya.

Chow yang juga Pengerusi DAP Pulau Pinang berkata faktor yang membawa kepada cadangan pembubaran DUN itu adalah disebabkan oleh seruan rakyat negeri dan juga logistik yang lebih mudah sekiranya pilihan raya negeri dan Parlimen diadakan serentak.

Semalam, Pengerusi PH Datuk Seri Anwar Ibrahim telah mengumumkan bahawa keputusan untuk tidak membubarkan DUN yang ditadbir oleh PH iaitu Selangor, Negeri Sembilan dan Pulau Pinang jika PRU15 diadakan tahun ini masih terikat.

Majlis Presiden PH sebelum ini memutuskan bahawa ketiga-tiga negeri tidak akan membubarkan DUN jika PRU15 diadakan tahun ini.

Perdana Menteri Datuk Seri Ismail Sabri Yaakob mengumumkan pembubaran Parlimen ke-14 berkuat kuasa 10 Okt untuk memberi laluan kepada PRU15 selepas diperkenan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Susulan pembubaran Parlimen ke-14, Perdana Menteri turut mengesyorkan ketua kerajaan negeri kecuali Sabah, Sarawak, Melaka dan Johor agar mendapatkan perkenan Sultan serta Yang Dipertua Negeri untuk membubarkan DUN masing-masing bagi membolehkan pilihan raya negeri dan Parlimen diadakan serentak. – BERNAMA


Tiga juta tiket Piala Dunia Qatar 2022 sudah terjual

KEJOHANAN Piala Dunia Qatar yang akan membuka tirai pada 20 November ini dilaporkan telah menjual sebanyak tiga juta tiket.

Meskipun edisi kali ini dianjurkan di Qatar terpalit dengan beberapa kontroversi seperti pencabulan hak kemanusiaan tenaga kerja yang ditugaskan untuk memantapkan infrastruktur Qatar, dengan kempen seruan untuk memboikot kejohanan kali ini telah digerakkan untuk beberapa tahun lalu namun ia tidak menghalang mendapat sambutan daripada peminat bola sepak.

Kejohanan piala berprestij ini membabitkan 64 perlawanan sepanjang, menjadikan purata 46,875 tiket setiap stadium telah dijual kepada penyokong dibahagi dengan jumlah jualan sebanyak tiga juta tiket.

Walaupun tiket jualan laku keras dalam kalangan peminat, namun terdapat rungutan timbul mengenai kos tiket yang terlampau tinggi termasuk penginapan dan perjalanan yang membebankan mereka.

Tiket paling mahal untuk edisi Qatar 2022 ialah perlawanan akhir yang bernilai AS$1,600 (RM7,270.40) untuk tiket Kategori Satu.

Author

Mohamad Fitri Hazim Hazam

View all posts

View all posts


Polis cari Muhammad Nuraffiq, saksi wanita dirogol bergilir-gilir

KUALA LUMPUR: Polis sedang mengesan seorang saksi bagi membantu siasatan kes seorang wanita yang dirogol bergilir-gilir di sebuah rumah di Wangsa Maju, di sini, kelmarin.

Ketua Polis Kuala Lumpur, Datuk Allaudeen Abdul Majid berkata, pihaknya telah mengenal pasti suspek yang terlibat.

Jelas beliau, pihaknya kini sedang mengesan saksi yang dikenali sebagai Muhammad Nuraffiq Jaafar, 29, dan beralamat di PPR Laksamana, Cochrane 2, Jalan Peel, Kuala Lumpur.

“Polis sedang mengesan saksi bagi membantu siasatan.

“Sesiapa yang mempunyai maklumat boleh salurkan kepada Pegawai Penyiasat kes, Inspektor Siti Fadzilah Ahmad Fisal di talian 017-6240252,” katanya ketika dihubungi, hari ini.

Menurut beliau, siasatan mendapati kejadian berlaku pada awal pagi semalam, apabila kira-kira lima lelaki masuk ke rumah mangsa yang berusia 20-an dan merogolnya.

“Polis sudah menjalankan siasatan di tempat kejadian dengan bantuan pasukan forensik dan mangsa sudah dihantar ke hospital untuk pemeriksaan oleh pegawai perubatan,” katanya.

Seorang wanita bukan saja dirogol bergilir-gilir oleh lima lelaki, malah rakaman video mangsa ketika perbuatan terkutuk tersebut turut dilakukan kumpulan tersebut.

Kejadian tersebut menimpa seorang pekerja swasta berusia 27 tahun kira-kira pada pukul 3.30 pagi di kediamannya di Wangsa Maju, di sini, semalam.

Menurut sumber, mangsa ketika itu sedang tidur di dalam biliknya sebelum tersedar mulutnya ditutup dengan tangan oleh suspek yang juga dipercayai rakan kepada abang iparnya.

“Suspek turut bertindak mengikat tangan dan menutup mulut mangsa dengan pita pelekat sebelum mereka memperkosanya dan merakam perbuatan itu,” katanya.

Sementara itu, Ketua Penolong Pengarah Bahagian Siasatan Seksual Wanita dan Kanak-Kanak (D11) Bukit Aman, Asisten Komisioner Siti Kamsiah Hassan mengesahkan menerima laporan berhubung kejadian itu. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kes terima suapan, salah guna kuasa membimbangkan di P.Pinang – Azam

KUALA LUMPUR: Menerima suapan, salah guna kuasa dan membuat tuntutan palsu dalam kalangan penjawat awam membimbangkan di Pulau Pinang, kata Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.

Katanya berdasarkan statistik SPRM, sebanyak 919 aduan diterima pihaknya berhubung kesalahan itu sejak 2019 hingga kini.

“Banyak kesalahan yang dilakukan dan kesalahan rasuah yang menjadi pilihan lazimnya melibatkan dua kesalahan iaitu penerimaan suapan dan salah guna kuasa.

“Kami terima sebanyak 312 maklumat kes penerimaan suapan dan 147 maklumat kes salah guna kuasa di Pulau Pinang,” katanya ketika ditemu bual dalam program Cakna Rasuah bersama radio Mutiara.fm, RTM Pulau Pinang hari ini.

Azam berkata perkara itu membimbangkan kerana ia melibatkan salah guna kuasa seperti menggunakan jawatan untuk pemberian kontrak kerja kepada kaum keluarga atau individu yang mempunyai pertalian darah.

Menurut Azam kesalahan membuat tuntutan palsu untuk sesuatu kerja yang dilaksanakan juga banyak berlaku di Pulau Pinang.

“Sebagai contoh, individu yang kononnya melaksanakan sesuatu pekerjaan dan dia membuat tuntutan palsu (untuk kerja yang dilaksanakan) seolah-olah dia yang buat kerja itu, ia banyak berlaku dan amat merugikan.

“Saban hari ia semakin meningkat, saya minta semua ketua jabatan untuk memantau pegawai mereka yang diberikan kuasa dalam memutuskan sesuatu keputusan dan dari segi tadbir urus,” katanya.

Menurut Azam penjawat awam merupakan kumpulan sasar pertama SPRM (pantau dan siasat) kerana mereka nadi pentadbiran kepada sesuatu negeri dan dalam negara ini.

“Oleh itu, saya telah mengarahkan pegawai saya untuk melihat isu rasuah dalam kalangan penjawat awam di Pulau Pinang dan di negeri-negeri lain,” katanya. – BERNAMA


Kampung Santubong pernah ada sekolah tua

Oleh: ARRIAN ZAYNE

KUCHING: Kemuafakatan penduduk Kampung Santubong suatu ketika dahulu menyaksikan sebuah sekolah didirikan hasil titik peluh warganya demi memastikan anak-anak tidak ketinggalan dalam pendidikan.

Mengimbau kembali kisah sekitar 72 tahun lalu, Mahli Pauzan mengakui dirinya merupakan salah seorang anak jati kampung itu pernah mendapat pendidkkan di sekolah berkenaan.

“Hanya berstruktur kayu sahaja, ianya dibina di hadapan pantai kampung Santubong ini dahulu,” katanya ketika ditemui MEDIA VARIASI.

Mahli mendedahkan getusan idea untuk membina sekolah berkenaan digerakkan oleh Tua Kampung Shukri bin Tua Kampung Mahdi.

“Tua Kampung Shukri merupakan Ketua Kampung pertama kampung ini dan Allahyarham yang memulakan kerja pembinaan sekolah serta mengajak penduduk kampung yang lain membantunya ketika itu,” ujarnya.

Malahan kata Mahli, Tua Kampung Shukri turut mengeluarkan dana sendiri sambil dibantu oleh masyarakat kampung untuk membangunkan sekolah terbabit.

“Saya sempat bersekolah di sekolah itu iaitu sekitar penghujung tahun 1950-an ketika itu masih lagi saya mendengar lagu-lagu patriotik British dinyanyikan oleh para pelajar,” ujarnya.

Namun begitu, sekolah berkenaan jelasnya tidak bertapak lama memandangkan tahun 1963 Sekolah Rendah Santubong dibina oleh pihak kerajaan sejurus Sarawak mengiystiharkan menyertai Malaysia pada 16 September 1963.

Demikianlah sebahagian lipatan sejarah, kata Mahli yang disemat rapi oleh penduduk kampung yang terletak di kaki Gunung Santubong dan berhadapan dengan Laut China Selatan itu.

Berkongsi lanjut warga emas ini mendedahkan selama 44 tahun berkelana di Pulau Pinang menabur bakti di dalam bidang perkapalan di Pulau Mutiara itu pelbagai peristiwa di kampung itu berjaya merubah wajah sosioekonomi setempat.

“Di mana tumpahnya darah, di sini (Kampung Santubong) lah saya kembali mengabadikan sisa tua di kampung halaman,” katanya mengakhiri pertemuan.

Author

Media Variasi

View all posts

View all posts


Penyelidik dakwa temui ramuan kembalikan keremajaan

DALAM cerita dongeng rakyat, banyak diceritakan mengenai orang yang berusaha untuk menghentikan penuaan atau kematian. Kini, saintis sedang membuat percubaan untuk memastikan manusia sentiasa muda!

Penyelidik dari Sekolah Perubatan Harvard, Universiti Maine, dan MIT mendakwa telah menemui formula yang boleh membalikkan proses penuaan.

Kajian yang dinamakan “Pengaturcaraan semula akibat kimia untuk membalikkan penuaan selular” yang diterbitkan dalam jurnal ‘Penuaan’ minggu lepas, mengatakan bahawa penyelidik menemui enam ramuan yang membalikkan proses penuaan dalam kedua-dua sel kulit manusia dan tikus “beberapa tahun”.

Jika bahan kimia anti-penuaan ini boleh digunakan dalam kehidupan sebenar, penemuan itu berpotensi mengubah landskap penyakit berkaitan usia dan perubatan regeneratif, membawa dunia selangkah lebih dekat kepada mata air keremajaan yang dicari-cari.

Pengarang dan saintis utama kajian itu, Dr. David A. Sinclair, meneroka kemungkinan meremajakan sel menggunakan tindakan kimia dan bukannya manipulasi genetik.

Penyelidikan itu dikatakan dibina berdasarkan penemuan gen aktif tertentu sebelum ini yang dikenali sebagai faktor Yamanaka, yang boleh mengubah sel dewasa menjadi sel stem pluripotent (iPSCs) teraruh.

“Bagaimanapun, kebimbangan mengenai potensi kesan kanser mengehadkan penggunaan praktikal kaedah ini,” lapor Hindustan Times.

Sinclair, bagaimanapun, menyatakan bahawa persediaan untuk “ujian klinikal manusia terapi gen pembalikan usia pertama kami sedang berjalan”.

Author

Taufik Asmady Abdul Aziz

View all posts

View all posts


Pelajar universiti cipta GPTZero, aplikasi kesan esei ditulis guna AI

SEORANG pelajar Universiti Princeton, Edward Tian, 22, berjaya mencipta sebuah aplikasi yang boleh mengesan jika sesebuah esei itu ditulis menggunakan kecerdasan buatan (AI) atau tidak, iaitu GPTZero.

Pelajar tahun akhir dalam bidang sains komputer dan kewartawanan itu menghabiskan percutian musim sejuknya di sebuah kedai kopi di kampung halamannya di Toronto menyiapkan aplikasi itu dan melancarkannya pada 3 Januari lalu.

Tian mencipta aplikasi tersebut sebagai tindak balas kepada kemunculan bot sembang dalam talian yang menghasilkan pelbagai jenis esei menggunakan AI yang dilancarkan pada hujung tahun lalu iaitu ChatGPT.

Menurut Tian, motivasinya untuk membina GPTZero adalah untuk menghalang pelajar melakukan plagiarism dengan menggunakan alatan AI untuk menulis esei mereka.

Katanya, aplikasinya meneliti ‘kebingungan’ teks yang merujuk kepada kepada kerawanan dalam gaya penulisan, di mana teks tulisan manusia lebih cenderung untuk tidak dapat diramalkan daripada kerja yang dihasilkan oleh bot.

“Jika teks adalah sangat rawak dan sangat tidak dikenali dan aplikasi itu bingung dengannya, ia lebih berkemungkinan dihasilkan manusia,” kata Tian, lapor CBS MoneyWatch.

Tambahnya, aplikasi itu juga mengkaji ‘keterlaluan’, yang merujuk kepada varian, atau ketidaktetapan dalam sesebuah teks.

“Terdapat banyak variasi dalam artikel yang dihasilkan oleh manusia,” jelasnya.

Sejak dilancarkan, aplikasi yang dihasilkan Tian itu telah digunakan oleh 80,000 orang, dan katanya, sejak itu dia telah dihubungi oleh guru dan pegawai kemasukan universiti dari seluruh dunia yang berminat dengan cara aplikasi itu berfungsi.

Walaupun GPTZero dicipta untuk memerangi plagiarisme akademik, Tian berkata, dia melihat aplikasinya akan digunakan untuk menangani isu lain yang akan datang dengan peningkatan populariti AI seperti kempen disinformasi dalam talian.

Tian juga sebenarnya tidak menentang AI kerana dia sangat teruja dengan kemunculannya dan mendapati berguna dalam penulisan kod komputer serta menyelesaikan masalah lain.

Namun, katanya adalah penting untuk membangunkan perlindungan bagi mana-mana teknologi baharu kerana ia memberikan penggunaannya rasa kredibiliti serta menggunakan teknologi tersebut dengan bertanggungjawab.

Author

Faridah Amiratul

View all posts

View all posts


MAQIS rampas sarang burung bernilai RM250,000

SEPANG: Jabatan Perkhidmatan Kuarantin dan Pemeriksaan Malaysia (MAQIS) merampas 150 kilogram (kg) sarang burung walet yang telah diproses bernilai kira-kira RM250,000 untuk dieksport ke Vietnam, di Lapangan Terbang Antarabangsa Kuala Lumpur (KLIA) di sini Khamis lepas.

Pengarah MAQIS Selangor Mohd Sobri Md Hashim berkata hasil pemeriksaan pada 1 tengah hari yang dijalankan oleh pegawai dari MAQIS dengan kerjasama Polis Bantuan Malaysia Airport ke atas seorang lelaki warga Vietnam mendapati 15 kotak gabus dibawanya tidak mempunyai dokumen sah seperti Eksport Permit dan Sijil Kesihatan.

“Berikutan itu, sarang burung yang telah diproses seberat 150kg itu telah ditahan untuk tindakan lanjut,” katanya dalam kenyataan hari ini.

Mohd Sobri berkata perbuatan mengeksport produk hasilan haiwan tanpa permit sah adalah menjadi suatu kesalahan di bawah Seksyen 11(2) Akta Perkhidmatan Kuarantin dan Pemeriksaan Malaysia 2011 [Akta 728] yang boleh dihukum dibawah Seksyen 11(3) akta sama.

Jika disabitkan kesalahan, boleh didenda maksimum RM100,000 atau dipenjara selama tempoh tidak melebihi enam tahun atau kedua-duanya sekali.

“Pihak MAQIS sentiasa bersedia dalam melakukan tugasan di semua pintu masuk negara bagi memastikan komoditi haiwan, pertanian, ikan yang masuk mahupun keluar dari Malaysia mematuhi syarat dan peraturan ditetapkan bagi memastikan keselamatan makanan terjamin dan selamat dimakan oleh rakyat Malaysia,” katanya. – BERNAMA

TAG: MAQIS, sarang burung, KLIA, Vietnam

AMY AMY ZUZ


Sukar dipercayai Najib butakan mata, wang berjuta masuk akaun peribadi – DPP

Timbalan Pendakwa Raya ad hoc Datuk V. Sithambaram berkata dengan aliran masuk sejumlah besar wang ke dalam akaun bank beliau, perayu (Najib) sekurang-kurangnya perlu membuat pertanyaan mengenai sumber dan kesahihan kesemua dana ini.

“Membutakan mata dan memekakkan telinga berhubung kemasukan wang berjuta-juta ke dalam akaun banknya atas alasan tunggal bahawa pengurusan akaun terbabit telah diwakilkan kepada bekas Ketua Pegawai Eksekutif SRC Nik Faisal Ariff Kamil dan selama lima tahun beliau secara peribadi tidak mengetahui baki di dalam akaunnya adalah benar-benar sukar dipercayai,” katanya.

Beliau berkata demikian ketika berhujah di hadapan panel lima hakim yang dipengerusikan oleh Ketua Hakim Negara Tun Tengku Maimun Tuan Mat.

Turut bersidang Hakim Besar Sabah dan Sarawak Tan Sri Abang Iskandar Abang Hashim serta Hakim-Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd.

Sithambaram berkata Najib juga kononnya bergantung kepada Allahyarham Datuk Azlin Alias (setiausaha sulit Najib) untuk mengetahui sama ada beliau boleh mengeluarkan ceknya.

“Perayu secara terang-terangan enggan mengakui bahawa beliau mengetahui baki di dalam akaun banknya kerana perkara itu akan mengaitkan pengetahuan beliau dengan deposit RM42 juta ke dalam akaun bank peribadinya.

“Najib tidak pernah memberi keterangan mengenai sama ada beliau pernah bertanyakan perkara itu kepada Azlin, Nik Faisal atau ahli perniagaan dalam buruan Low Teik Jho, atau Jho Low, mengenai sumber dana tersebut yang digunakan untuk berbelanja tanpa banyak soal,” katanya.

Sithambaram berhujah meskipun sumber dana di dalam akaun Najib menjadi bahan siasatan rasmi oleh pihak berkuasa yang berkaitan, perayu terus kekal pasif dan tidak cuba membuat sebarang laporan polis mengenai dana yang telah didepositkan ke dalam akaun peribadi beliau.

“Apabila dimaklumkan bahawa dana itu adalah daripada SRC, beliau sekali lagi tidak berbuat apa-apa,” katanya.

Sithambaram juga berkata Ahli Parlimen Pekan itu berkeras bahawa wang yang dimasukkan ke dalam akaun peribadinya adalah sumbangan daripada kerabat diraja Arab Saudi.

Bagaimanapun, beliau berkata hakim yang mendengar perbicaraan kes itu telah membuat pertimbangan yang wajar bahawa cerita mengenai sumbangan kerabat diraja Arab Saudi adalah sukar dipercayai apabila dipertimbang dengan keseluruhan bukti.

Menyentuh isu pengetahuan, peguam itu berkata Najib sendiri telah mengakui bahawa wang itu datangnya daripada SRC.

Ini, katanya, disahkan oleh Najib dalam afidavit yang difailkan terhadap bekas Presiden MCA Tun Dr Ling Liong Sik pada 2016.

Justeru, Sithambaran berkata adalah jelas Najib telah dengan sengaja berbohong apabila menyatakan bahwa beliau tidak mengetahui sumber dana itu ketika disoal mengenai perkara tersebut pada perbicaraan kes SRC.

Pendakwaan kemudian mengakhiri hujahan dan prosiding pendengaran rayuan itu bersambung pada Selasa depan. – BERNAMA


Kesatuan Pekerja-pekerja KTMB harap Anthony Loke dilantik Menteri Pengangkutan

KUALA LUMPUR: Kesatuan Pekerja-Pekerja Keretapi Tanah Melayu Berhad (KTMB) berharap agar Perdana Menteri, Datuk Seri Anwar Ibrahim mempertimbangkan untuk  melantik Setiausaha Agung DAP< Anthony Loke sebagai Menteri Pengangkutan dalam Kerajaan Perpaduan.

Presiden kesatuan itu, Abdul Razak Md Hassan dalam kenyataan hari ini berkata, sokongan terhadap Loke itu berdasarkan rekod prestasi beliau yang pernah memegang jawatan itu sebelum ini dari Mei 2018 hingga Februari 2020.

“Pihak kesatuan turut percaya, sekiranya pelantikan Menteri Pengangkutan Malaysia ini dibuat kepada YB (Yang Berhormat) Anthony Loke, maka pengangkutan awam, khususnya akan menerima limpah kebaikan yang terutamanya membantu bagi peningkatan taraf pengangkutan awam yang lebih efisien,” katanya.

Semalam, Anwar, 75, mengangkat sumpah sebagai Perdana Menteri ke-10 selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Sementara itu, Presiden Persatuan Pedagang Dan Pengusaha Melayu Malaysia (Perdasama)  Datuk Abdull Rahim Saad dalam kenyataan berasingan berharap kepimpinan Anwar dapat beri fokus bagi membawa usahawan daripada golongan mikro dan perusahaan kecil dan sederhana (SME) ke tahap yang lebih tinggi lagi serta ke persada dunia.

Menurut Abdull Rahim, Perdasama akan terus mengorak langkah menjalankan aktiviti ke seluruh dunia dalam membantu ahli mereka khususnya Bumiputera antaranya dengan menjalin hubungan perniagaan dan menganjurkan ekspo di Turkiye, selain menjalankan aktiviti mereka di China, Singapura, Indonesia, Perancis, Brunei dan United Kingdom.

“Sekali lagi kami warga Perdasama mendoakan kerajaan baharu bawah pimpinan Yang Amat Berhormat Datuk Seri Anwar Ibrahim ini dapat mengekalkan dan membangunkan lagi kemampanan ekonomi negara,” katanya. – BERNAMA


Piala Dunia: Brazil tewaskan Serbia 2-0 dalam perlawanan Kumpulan G

LUSAIL (Qatar): Brazil menang 2-0 ke atas Serbia pada pusingan pertama peringkat kumpulan Piala Dunia FIFA 2022 di Stadium Lusail di Qatar.

Kedua-dua gol Brazil disumbangkan Richarlison pada minit ke-62 dan ke-73, lapor Agensi Berita Tass.

Dalam satu lagi perlawanan Kumpulan G, skuad bola sepak kebangsaan Switzerland menewaskan pasukan Cameroon 1-0.

Brazil dijadual bertemu Switzerland manakala Serbia menentang Cameroon untuk pusingan kedua yang akan diadakan pada 28 Nov.

Pasukan Brazil pernah merangkul Piala Dunia sebanyak lima kali termasuk yang terbaharu pada 2002. manakala Serbia tidak pernah mara ke playoff setakat ini. – BERNAMA


Wan Junaidi optimis RUU Anti Lompat Parti dikuat kuasa September ini

KUALA LUMPUR: Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar optimis Rang Undang-Undang (RUU) Perlembagaan (Pindaan) 2022 mengenai larangan Ahli Dewan Rakyat bertukar parti dapat dikuatkuasakan mengikut jadual pada September ini.

Beliau berkata RUU itu yang buat pertama kali digubal sendiri Ahli Parlimen kerajaan dan pembangkang menerusi Jawatankuasa Pilihan Khas (JKP) Parlimen yang ditubuhkan sebelum ini amat dinanti-nantikan ramai pihak.

Jelas beliau, Ahli Parlimen yang terlibat menggubal peraturan itu masing-masing mempunyai kepakaran dalam bidang perundangan, malah RUU itu telah melalui banyak proses libat urus bersama Ahli Parlimen dan pihak berkaitan.

“RUU ini melalui proses perbincangan dan perdebatan antara ahli JKP Parlimen yang dianggotai Ahli Parlimen kerajaan dan pembangkang.

“Kita rasa selesa dengan proses penggubalan RUU ini… ia telah melalui banyak proses tapisan. Insya-Allah awal September ini ia dapat dikuatkuasakan,” katanya pada sidang media di Parlimen, hari ini.

Terdahulu, Wan Junaidi mempengerusikan sesi libat urus RUU itu bersama Ahli Parlimen kerajaan di Dewan Banquet Parlimen, manakala sesi sama bersama Ahli Parlimen pembangkang akan berlangsung esok.

Mengenai sesi libat urus itu, Wan Junaidi berkata setakat ini tiada Ahli Parlimen yang menolak intipati RUU itu, malah mereka meminta agar diberikan masa sekurang-kurangnya 10 minit setiap Ahli Parlimen untuk berbahas pada sesi perbahasan, Khamis ini.

“Pada Rabu, saya akan mengusulkan membentangkan laporan Jawatankuasa Pilihan Khas Parlimen dan kemudiannya Perdana Menteri (Datuk Seri Ismail Sabri Yaakob) membentangkan RUU itu,” katanya.

Menurutnya, usul laporan JKP dan RUU itu akan dibahaskan bersekali namun akan menjalani proses undian berasingan.

Wan Junaidi berkata usul laporan JKP akan diundi secara majoriti mudah, manakala RUU akan dibuat mengikut peruntukan Perkara 159 Perlembagaan Persekutuan iaitu disokong dengan undi tidak kurang daripada dua pertiga daripada bilangan Ahli Parlimen.

RUU anti lompat parti dijadual dibentang Perdana Menteri pada Rabu ini  dan akan digulung pada hari berikutnya oleh Wan Junaidi. – BERNAMA


Lelaki panjat pokok manggis disangka monyet cedera ditembak

CHUKAI: Lelaki cedera selepas ditembak rakannya sendiri yang menyangka mangsa adalah monyet yang mencuri buah-buahan di sebuah kebun di Kerteh, semalam.

Dalam kejadian kira-kira jam 11 pagi, mangsa yang berusia 54 tahun mengalami kecederaan di bahagian tangan akibat terkena peluru penabur yang ditembak oleh rakannya itu.

Ketua Polis Daerah Kemaman, Superintendan Hanyan Ramlan berkata, sebelum kejadian, mangsa dikatakan memanjat pokok manggis di kebun miliknya itu.

Beliau berkata, pada masa sama, suspek yang juga seorang warga emas berusia 69 tahun membawa senapang patah turut pergi ke kebun terbabit.

“Apabila melihat keadaan pokok yang bergoyang, suspek yang menyangka sekawan monyet di atas pokok itu dan melepaskan tembakan.

“Menyedari rakannya itu terkena tembakan, mangsa kemudiannya dibawa ke Unit Kecemasan Hospital Kemaman untuk menerima rawatan,” katanya.

Katanya, mangsa kemudiannya diberi rawatan sebelum dibenarkan pulang ke rumah.

“Sepasukan anggota polis yang menjalankan siasatan dan merampas senapang patah yang digunakan suspek dalam kejadian itu.

“Suspek turut ditahan dan dibawa ke Ibu Pejabat Polis Daerah Kemaman untuk siasatan lanjut,” katanya.

Hanyan berkata, semakan mendapati suspek tidak mempunyai permit serta lesen pemilikan senjata dan polis sedang menyiasat bagi mengenal pasti pemilik senapang terbabit.

“Kes berkenaan disiasat mengikut Seksyen 8 dan Seksyen 37 Akta Senjata Api 1990,” katanya. – Berita Harian

Author

Media Variasi

View all posts

View all posts


Bersatu tidak akan bekerjasama dengan PH pada PRU15 – Muhyiddin

KUALA LUMPUR: Presiden Bersatu, Tan Sri Muhyiddin Yassin hari ini menegaskan parti  itu telah membuat ketetapan untuk tidak mengadakan kerjasama dengan Pakatan Harapan (PH) dalam menghadapi Pilihan Raya Umum ke-15 (PRU15).

Beliau yang juga Pengerusi Perikatan Nasional (PN) berkata parti juga mengambil maklum pendirian Majlis Presiden PH yang telah membuat keputusan untuk tidak mengadakan kerjasama dengan Bersatu.

“Selaras dengan prinsip demokrasi dan kebebasan rakyat memilih, Bersatu bersedia untuk menghadapi pertandingan pelbagai penjuru dalam PRU15 melibatkan PN, BN, PH dan parti-parti politik lain yang akan bertanding,” katanya dalam satu kenyataan hari ini.

Muhyiddin berkata, Bersatu akan memberikan tumpuan kepada usaha untuk memperkukuhkan PN bersama PAS, Gerakan, Parti Maju Sabah (SAPP) dan Parti Solidariti Tanah Airku (STAR) Sabah sebagai gabungan politik pelbagai kaum yang berhasrat menawarkan kepimpinan bebas rasuah, cekap dan pihatin demi kemakmuran rakyat. – BERNAMA


Kalamullah sedia galas tanggungjawab penjaga gol utama negara

Penjaga gol Petaling Jaya City itu berkata ketiadaan Farizal Marlias dalam senarai skuad Harimau Malaya kali ini membuka peluang kepadanya dan dua lagi penjaga gol yang dipanggil untuk membuktikan keupayaan menjadi benteng terakhir pasukan.

Selain Kalamullah, dua lagi penjaga gol yang berada dalam skuad pasukan kebangsaan ke Chiang Mai adalah penjaga gol skuad Bawah 23 Tahun (B-23) iaitu Rahadiazli Rahalim dan Ahmad Syihan Hazmi Mohamed dari Negeri Sembilan FC.

“Ini peluang terbaik saya untuk buktikan dalam skuad kebangsaan. Saya perlu buktikan dalam sesi latihan.

“Ketiga-tiga penjaga gol semua terbaik. Ketiadaan Farizal membuka peluang kepada kami dan kami akan cuba yang terbaik. Sesiapa juga diberi peluang untuk menjadi penjaga gol utama pasti akan buat yang terbaik,” kata Kalamullah ketika ditemui sebelum sesi latihan skuad kebangsaan di Wisma FAM di sini hari ini.

Kalamullah berkata beliau yakin dengan prestasi semasanya terutama selepas berjaya membantu PJ City mencatat keputusan seri dengan juara Piala FA, Johor Darul Ta’azim (JDT) Khamis lepas.

Pemain berusia 27 tahun itu telah empat kali dipanggil menyertai pasukan kebangsaaan namun masih belum membuat sebarang penampilan.

Sementara itu, pemain pertahanan Declan Lambert yang pertama kali dipanggil menyertai kem latihan pusat skuad kebangsaan berharap dapat memberikan aksi terbaik dan membanggakan seluruh peminat bola sepak negara.

“Ia adalah perkara terbaik dipanggil menyertai skuad kebangsaan dan bangga untuk mewakili Malaysia. Sasaran peribadi saya adalah untuk terus mendapat kepercayaan dipanggil menyertai skuad kebangsaan, tapi buat masa ini saya bersedia untuk belajar. Saya berharap dapat meyakinkan para jurulatih,” katanya.

Malaysia yang berada di ranking ke-148 dunia diundi untuk menentang Thailand (111) pada 22 Sept (Khamis), manakala Trinidad & Tobago (101) akan berhadapan dengan Tajikistan (109).

Pemenang kedua-dua perlawanan itu akan bertemu di peringkat final pada 25 Sept manakala pasukan yang kalah akan berentap untuk merebut tempat ketiga. – BERNAMA


PN terima satu lagi surat akuan berkanun sokong Muhyiddin jadi PM10

KUALA LUMPUR: Perikatan Nasional (PN) menerima satu Surat Akuan Berkanun daripada seorang lagi Ahli Dewan Rakyat yang menyatakan kepercayaan kepada Pengerusi parti itu, Tan Sri Muhyiddin Yassin untuk dilantik sebagai Perdana Menteri ke-10.

Setiausaha Agung PN, Datuk Seri Hamzah Zainuddin menerusi kenyataan ringkas berkata, Surat Akuan Berkanun itu telah dihantar ke Istana Negara pagi ini.

Semalam, Hamzah memaklumkan jumlah surat akuan yang dihantar melebihi 112, iaitu jumlah kepercayaan majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan.

Ketua parti politik dan gabungan parti politik mempunyai tempoh sehingga 2 petang ini untuk mengemukakan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah gabungan pasca-Pilihan Raya Umum ke-15 (PRU15) bagi pembentukan kerajaan baharu dan calon Perdana Menteri.

PRU15 Sabtu lepas berakhir dengan situasi Parlimen tergantung apabila tiada parti atau gabungan parti politik mendapat majoriti mudah untuk membentuk Kerajaan Persekutuan.

Keputusan PRU15 menyaksikan PN memperoleh 73 kerusi Parlimen; Pakatan Harapan (82); Barisan Nasional (30); Gabungan Parti Sarawak (23); Gabungan Rakyat Sabah (enam); Warisan (tiga), Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi. – BERNAMA


Saingan hebat menanti skuad Harimau Malaya di Thailand

KUALA LUMPUR: Skuad Harimau Malaya secara rasmi akan menentang Thailand, Tajikistan dan Trinidad & Tobago pada siri perlawanan antarabangsa Tier 1 di Chiang Mai, Thailand dari 20 hingga 26 September ini.

Ketiga-tiga negara itu berada di ranking lebih tinggi berbanding Malaysia yang berada di kedudukan ke-147 dengan pasukan tuan rumah (ke-111), Tajikistan (ke-108) dan Trinidad & Tobago ke-101 dunia.

Ketua Jurulatih skuad kebangsaan, Kim Pan Gon berkata, peluang berdepan negara di ranking lebih baik sudah pasti akan digunakan sepenuhnya beliau dan barisan pemain untuk meningkatkan lagi prestasi dan kualiti permainan pasukan negara.

“Selepas berjaya layak ke Piala Asia 2023 pada Jun lepas, kita perlu terus fokus dan memandang ke hadapan dengan permulaan dua perlawanan antarabangsa pada September ini, seterusnya Piala Mitsubishi Electric AFF 2022 pada Disember untuk perjalanan persiapan bagi menghadapi Piala Asia, tahun depan.

“Selain mahu mendapatkan keputusan positif daripada dua perlawanan di Chiang Mai nanti, saya mahu menggunakan peluang ini untuk memperkemaskan lagi corak dan filosofi permainan ke tahap yang lebih baik dan sempurna,” katanya dalam kenyataan Persatuan Bolasepak Malaysia (FAM) hari ini.

Berdasarkan forma, perlawanan akan berlangsung bermula di peringkat separuh akhir untuk menentukan dua pasukan ke final, sementara pasukan tewas akan bermain dalam penentuan ketiga dan keempat.

Siri perlawanan antarabangsa itu dianjurkan Persatuan Bolasepak Thailand (FAT) dan bakal berlangsung di Stadium 700th Anniversary of Chiang Mai. – BERNAMA


Tarik diri daripada Liga Super 2023 tidak jejaskan rencana MFL – Stuart

KUALA LUMPUR: Desas-desus beberapa pasukan mahu menarik diri daripada Liga Super 2023 tidak akan menjejaskan perjalanan liga bola sepak profesional itu yang bakal dijalankan menggunakan format baharu.

Ketua Pegawai Eksekutif Liga Bolasepak Malaysia (MFL), Stuart Ramalingam berkata, setakat ini tiada maklumat berhubung penarikan diri beberapa pasukan seperti yang digembar-gemburkan berikutan kesemua pasukan telah menyerahkan dokumen lengkap bagi urusan pelesenan kelab tahun hadapan.

“Mengambil contoh, sebelum ini sepatutnya dalam perancangan membabitkan Liga Super, 16 pasukan akan beraksi. Jadi kalau ada satu dua pasukan tarik diri daripada liga… ia tidak mengubah perancangan MFL,” katanya ketika ditemui baru-baru ini.

Stuart berkata sekiranya ada pasukan yang mahu menarik diri, ia keputusan pasukan itu sendiri dan adalah lebih baik mereka berbuat demikian sebelum liga bermula bagi memastikan perubahan format struktur liga pada tahun pertama dapat dilaksanakan.

“Jika mengikut garis masa, 396 dokumentasi penyertaan perlu dilakukan setiap pasukan pada 30 Sept hingga Selasa ini (11 Okt) untuk diperiksa oleh unit pelesenan,” katanya.

Stuart berkata perjumpaan bersama Jawatankuasa Pelesenan Kelab akan diadakan Selasa ini dan keputusan mengenai pasukan terima atau tidak lesen untuk 2023 dibuat keesokan harinya.

Julai lepas, MFL memaklumkan saingan Liga Super 2023 bakal berwajah baharu menerusi penstrukturan semula dalam usaha memastikan liga bola sepak profesional negara itu lebih berdaya saing dan dinamik.

Penstrukturan itu menyaksikan Liga Premier dimansuhkan dengan enam pasukan dari divisyen kedua itu bersaing di pentas Liga Super 2023 yang bakal mempunyai 18 pasukan.

Perubahan bilangan pasukan ini bakal menambahkan lagi ‘seri’ perlawanan dalam Liga Super selain pasukan yang bertanding akan menerima lebih banyak perlawanan liga dalam semusim.

Ketika ini dengan 12 pasukan bersaing, setiap pasukan Liga Super hanya mempunyai 22 perlawanan liga semusim berbanding musim depan mereka akan beraksi dalam 34 perlawanan. – BERNAMA


Pemandu Grab mengaku salah cabul anak perempuan kandung

BUTTERWORTH: Seorang pemandu Grab merayu diberi peluang kedua selepas mengaku bersalah terhadap empat pertuduhan melakukan perbuatan amang seksual ke atas anak perempuan kandungnya, tahun lalu.

Tertuduh berusia 63 tahun yang dihadapkan di Mahkamah Sesyen, di sini, hari ini, membuat pengakuan itu ketika semua kertas pertuduhan berkenaan dibacakan terhadapnya di hadapan Hakim Noor Aini Yusof.

Mengikut pertuduhan pertama dan kedua, tertuduh didakwa melakukan amang seksual terhadap anak perempuan kandungnya yang ketika itu berusia 13 tahun dengan memegang payu dara kanak-kanak berkenaan.

Kesalahan itu didakwa dilakukan di sebuah rumah di Mukim 8 Tanah Liat, Bukit Mertajam dalam daerah Seberang Perai Tengah, antara Mac dan Jun 2022.

Bagi pertuduhan ketiga dan keempat pula, tertuduh didakwa melakukan amang seksual dengan menghisap payu dara dan memegang kemaluan kanak-kanak sama di lokasi sama pada Mei 2022.

Tertuduh didakwa mengikut Seksyen 14 (a) Akta Kesalahan Seksual Terhadap Kanak-Kanak 2017 dan dibaca bersama Seksyen 16(2)(a) akta sama.

Seksyen 14 (a) membawa hukuman penjara tidak melebihi 20 tahun dan sebat manakala Seksyen 16 (2) akta sama, membawa kepada hukuman penjara maksimum lima tahun dan sebat tidak kurang dua sebatan.

Pendakwaan dikendalikan Timbalan Pendakwa Raya, Wan Amira Ruzaini Wan Abdul Razak manakala tertuduh tidak diwakili peguam.

Ketika prosiding, Wan Amira memohon supaya tiada sebarang jaminan ditawarkan berikutan hubungan tertuduh dengan mangsa yang juga bapa dan anak kandung yang dibimbangi mangsa akan dipengaruhi tertuduh sekiranya tertuduh dibebaskan.

Bagaimanapun, tertuduh yang diberi peluang oleh hakim untuk berkata sesuatu kepada mahkamah merayu supaya dia dapat diberikan ‘peluang kedua’ berikutan insaf dengan kesalahan dilakukannya.

Hakim kemudian menetapkan tiada sebarang jaminan ditawarkan terhadap tertuduh atas alasan yang dikemukakan pihak pendakwaan.

Kes akan disebut semula pada 27 September ini untuk fakta kes dan jatuh hukum terhadap tertuduh. – Berita Harian

Author

Media Variasi

View all posts

View all posts


Kongsi kandungan lucah catat aduan tertinggi diterima MCMC – Teo

KUALA LUMPUR: Sebanyak 58 peratus atau 1,631 daripada 2,825 aduan yang diterima serta disiasat oleh Suruhanjaya Komunikasi dan Multimedia (MCMC) berhubung kesalahan menyalahgunakan perkhidmatan komunikasi dan media sosial dalam tempoh 2009 hingga semalam,  adalah atas kesalahan menyebar kandungan berunsur lucah.

Timbalan Menteri Komunikasi dan Digital, Teo Nie Ching berkata, selain itu aduan menyebar kandungan jelik merekodkan sebanyak 546 kes, diikuti kandungan sumbang (tujuh), kandungan palsu (574) dan baki 74 aduan adalah melibatkan kandungan mengancam dan kandungan sumbang.

“Daripada aduan diterima berkenaan, sebanyak 108 kes masih dalam siasatan, 115 kes telah didakwa di mahkamah, 40 kes dikenakan kompaun dengan nilai keseluruhan RM138,250 dan 84 kes telah dikeluarkan notis amaran.

“Kesemua kes disiasat di bawah Seksyen 233 (1) Akta Komunikasi dan Multimedia 1988 (Akta 588),” katanya pada sesi soal jawab di Dewan Rakyat hari ini bagi menjawab soalan Syahredzan Johan (PH-Bangi) bertanyakan statistik individu disiasat, didakwa dan disabitkan di bawah seksyen itu dalam tempoh berkenaan mengikut tahun dan jenis hantaran.

Bagaimanapun, Teo berkata, daripada jumlah aduan tersebut, sebanyak 2,478 kes telah dikenakan status Tiada Tindakan Lanjut (NFA) dan/atau Tiada Kesalahan Dizahirkan (NOD) disebabkan tiada bukti kukuh untuk mengaitkan suspek dengan kesalahan disiasat di bawah seksyen berkenaan.

Katanya, daripada 115 kes didakwa di mahkamah, sebanyak 105 kes telah selesai dan tujuh kes lagi sedang dalam kes perbicaraan.

Menjawab soalan tambahan Muhammad Ismi Mat Taib (PN-Parit) berhubung bentuk kawalan dan pencegahan bagi isu kandungan lucah dan menggangu ketenteraman, Teo berkata, penyedia platform media sosial juga membuat tapisan bagi memastikan kandungan yang mempunyai unsur berkenaan tidak dimuat naik.

“Kami juga akan menghubungi penyedia platform untuk pastikan kandungan itu akan dipadamkan selain bekerjasama dengan syarikat telekomunikasi untuk pastikan bahawa kandungan yang sifatnya meragukan tidak dihantar keluar,” katanya.

Misalnya beliau berkata, sebanyak  518  juta khidmat pesanan ringkas meragukan telah disekat bagi tempoh 2021 hingga 2022 kerana bukan sahaja bersifat lucah, tetapi juga mengandungi unsur lain seperti penipuan.

“Banyak lagi nombor telefon telah kami sekat kerana kami syak telah disalahgunakan,” katanya. – BERNAMA


Wanita cedera parah akibat tong gas memasak meletup, meninggal dunia

GEORGE TOWN: Seorang wanita meninggal dunia di Hospital Pulau Pinang di sini pada Sabtu selepas dua hari bertarung nyawa setelah cedera parah akibat letupan tong gas memasak di rumahnya di Flat Taman Sri Bayu, Jalan Kampung Bukit, Bayan Lepas dekat sini.

Pengawal keselamatan, Sarimah Abdul Rahman, 55, menghembuskan nafas terakhir pada 4.19 petang tadi dan perkara itu disahkanya oleh anak tunggal mangsa, Hafizan Sulaiman, 35.

Hafizan berkata, ibunya ditidurkan sejak pukul 10 malam Khamis iaitu hari sama mangsa dihantar ke HPP selepas cedera parah akibat letupan tong gas memasak dalam kejadian kira-kira 9 pagi.

“Ibu ketika dibawa ke HPP masih dalam keadaan sedar dan dia kemudiannya semakin lemah sebelum doktor tidurkannya semasa menerima rawatan lanjut, keadaan kesihatan ibu semakin merosot dan tidak menentu selepas itu.

Hari ini doktor hubungi saya memaklumkan keadaan kesihatan ibu semakin teruk dan saya terus ke hospital sebelum dimaklumkan ibu telah pergi meninggalkan saya untuk selama-lamanya,” katanya ketika dihubungi, malam tadi.

Hafizan yang tinggal di Seberang Perai dan bekerja sebagai juruteknik di sebuah kilang di Bukit Minyak berkata, jenazah emaknya yang merupakan ibu tunggal disemadikan di Tanah Perkuburan Islam Seberang Jaya, dekat sini selepas solat Isyak.

Beliau yang terkilan dan sedih dengan kejadian menimpa ibunya berkata, wanita itu sebelum ini tinggal dengannya namun baru berpindah ke flat berkenaan kerana lebih dekat dengan tempat kerja emaknya di sana.

“Selalunya saya bertemu ibu seminggu sekali tapi sejak sebulan lepas ibu selalu mengelak untuk berjumpa dan sering beri alasan sibuk serta tiada cuti, saya reda dengan pemergian ibu namun dalam masa sama masih bersedih dan sangat terkilan,” katanya yang beberapa kali menahan sebak.

Terdahulu, media melaporkan mengenai kejadian letupan tong gas memasak sehingga menyebabkan wanita itu cedera dan melecur lebih 60 peratus dalam kejadian 9 pagi Khamis lepas.

Mangsa yang bekerja sebagai pengawal keselamatan dan tinggal bersendirian di rumah sewanya sebelum itu menyalakan dapur untuk memasak tanpa menyedari tong gas berkenaan mengalami kebocoran sebelum meletup. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Agenda bubar Parlimen dibincang jika berkesempatan – PM

PUTRAJAYA: Perdana Menteri, Datuk Seri Ismail Sabri Yaakob berkata, ‘agenda tambahan’ termasuk berkaitan pembubaran Parlimen mungkin dibincangkan pada majlis menghadap Yang di-Pertuan Agong hari ini jika berkesempatan.

Beliau berkata, kebiasaannya pertemuan dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dilakukan setiap minggu, sehari sebelum mesyuarat Kabinet bagi membincangkan perihal berkaitan Kabinet.

Menurutnya, perbincangan itu mungkin mengambil masa yang panjang memandangkan banyak perkara yang akan diterangkan selain beliau menerima pesanan daripada Seri Paduka.

Semasa ditemui selepas meninjau persiapan Bajet 2023 di Kementerian Kewangan di sini hari ini, Ismail Sabri yang ditanya sama ada tarikh pembubaran Parlimen akan dibawa pada majlis menghadap hari ini berkata: “Tak pasti lagi nak bawa atau tak. Kalau bincang hal Kabinet panjang sangat, pasal Kabinet sahaja.”

Ditanya lagi sama ada terdapat agenda “tambahan atau khusus” semasa menghadap Agong, Ismail Sabri berkata: “Kita tengok, kalau bincang sampai Maghrib tak sempat nak bincang hal lain”.

Ismail Sabri dijangka menghadap Seri Paduka pada pukul 4 petang ini di Istana Negara.

Authors

View all posts

View all posts


Tukang fitnah mohon maaf terhadap Puteri Sarah

KUALA LUMPUR: Hati-hati dalam memberi komen di media sosial, mungkin anda bakal terima surat saman fitnah.

Jenayah fitnah boleh dikenakan dalam tempoh enam tahun, maknanya jika komen anda pada dua tahun lalu masih boleh didakwa pada bila-bila masa.

Seorang individu yang didakwa telah memfitnah pelakon Puteri Sarah tampil membuat permohonan maaf terbuka kepada aktres itu pada malam Isnin.

Ia dikongsikan Sarah atau nama sebenarnya, Puteri Sarah Liyana Megat Kamaruddin, 37, menerusi IG Story.

Menerusi kenyataan itu, individu itu berkata dia telah menerima surat LOD (Letter of Demand) yang menuntutnya membuat permohonan maaf secara terbuka gara-gara komen yang ditulisnya mengenai Sarah.

Di sini, saya dengan ikhlas hati ingin memohon maaf secara terbuka kepada Puteri Sarah disebabkan posting IG saya pada 17.7. 2022 yang memberi pendapat mengenai isu rumah tangganya.

“Saya telah dapat surat LOD yang meminta saya untuk meminta maaf secara terbuka dan tidak lagi mengeluarkan sebarang kenyataan berkaitan Puteri Sarah ataupun keluarga.

“Saya minta maaf sekali lagi kepada Puteri Sarah dan keluarga yang berasa terkesan serta terasa hati dengan posting di IG Story saya.

“Saya doakan semoga Puteri Sarah diberikan ketenangan dan kebahagiaan. Semoga segala urusan dipermudahkan, Insya-Allah, terima kasih,” tulisnya.

Sarah kemudiannya turut memberi respons dengan menulis, “Permohonan maaf secara terbuka daripada pihak sana. TQ very much.”

Terdahulu, Sarah telah mengambil tindakan undang-undang terhadap seorang individu yang didakwa telah menabur fitnah ke atas dirinya berhubung isu melibatkan rumah tangganya bersama pelakon dan pengarah, Syamsul Yusof.

Sarah mengemukakan notis saman tersebut menerusi peguamnya, Natasha Basheer & Associates.

Selain tindakan saman sivil (saman fitnah), fitnah juga boleh dikategorikan sebagai satu kesalahan jenayah.

Kanun Keseksaan telah memperuntukkan fitnah sebagai satu kesalahan jenayah yang boleh didenda dan dipenjara jika sabit kesalahan.

Seksyen 499 Kanun Keseksaan memperuntukkan mengenai kesalahan fitnah.

Tetapi kebanyakan laporan polis oleh pengadu yang diftnah, pengadu akan diminta polis untuk mengambil tindakan sendiri di mahkamah atau rujuk mahkamah.

Dengan kata lain, jika tiada duit agak sukar untuk seseorang membela dirinya dan membersihkan namanya selepas difitnah.

Seksyen 499 menyatakan bahawa jika mana-mana individu ada membuat atau menerbitkan sebarang kenyataan tidak benar yang akan atau boleh merosakkan reputasi orang lain, serta ditulis atau disebarkan dengan niat jahat, adalah melakukan satu kesalahan jenayah fitnah.

Lantas, jika sabit kesalahan memfitnah orang lain, tertuduh boleh dihukum penjara maksimum dua tahun atau denda atau kedua-duanya sekali seperti yang telah diperuntukkan di bawah Seksyen 500 Kanun Keseksaan.

Dalam mendakwa jenayah fitnah, pihak pendakwaan secara umumnya perlu melengkapkan empat elemen pembuktian utama di mahkamah.

Pertama, tertuduh telah membuat atau menerbitkan kenyataan fitnah. Kedua, kenyataan fitnah tersebut ditujukan kepada mangsa. Ketiga, kenyataan fitnah tersebut dizahirkan kepada orang lain.

Keempat, kenyataan fitnah tersebut telah dibuat dengan niat untuk membahayakan atau merosakkan reputasi mangsa. Jika cukup empat elemen utama ini, maka akan berjalanlah kes pendakwaan itu.

Adalah dinasihatkan kepada semua orang awam, janganlah kita mengeluarkan atau berkongsi sebarang kenyataan yang tidak pasti terutamanya di laman sosial kerana ia berpotensi untuk membawa bencana kepada kita pada masa depan.

Jangan hanya kerana kita mahu tular di media sosial, kita mengeluarkan atau berkongsi kenyataan bersifat tohmahan atau fitnah, yang akhirnya akan membinasakan diri sendiri.

Author

Tun Puteh Wanti

View all posts

View all posts


Zambry beri bayangan bertanding pemilihan UMNO

KUALA LUMPUR: Ahli Majlis Tertinggi UMNO, Datuk Seri Dr Zambry Abdul Kadir memberi bayangan akan bertanding pada pemilihan UMNO yang bakal diadakan sebelum 19 Mei tahun ini.

Namun begitu beliau yang juga Setiausaha Agung Barisan Nasional itu tidak mendedahkan jawatan yang akan ditandinginya dengan sekadar memberitahu akan mengumumkannya apabila tiba masanya.

“Dulu saya bertanding sebagai Ahli Majlis Tertinggi, kali ini saya akan tengok macam mana kedudukannya. Saya ini senang sahaja, tidak ada perkara-perkara terdesak saya nak itu atau ini.

“Yang paling mustahak ialah saya boleh menjadi sebahagian daripada pasukan untuk kita bina semula parti ini. Kerusi (jawatan) itu saya akan umumkan nanti,” katanya kepada pemberita ketika melawat laman media sempena Perhimpunan Agung UMNO 2022 di Pusat Dagangan Dunia (WTC) Kuala Lumpur, hari ini.

Dalam pada itu Zambry turut mengesahkan tiada usul supaya jawatan tertinggi parti tidak dipertandingkan pada pemilihan nanti.

“Walaubagaimanapun mungkin diserahkan kepada perwakilan yang akan membahaskan usul-usul yang dibawa,” katanya.

Presiden UMNO, Datuk Seri Dr Ahmad Zahid Hamidi ketika menyampaikan ucapan dasar presiden pagi tadi berkata, beliau menyerahkan kepada perwakilan untuk menentukan sama ada dua jawatan tertinggi parti itu perlu dipertandingkan atau tidak.

Zahid berkata, pelbagai pandangan telah dilontarkan berhubung pertandingan jawatan Presiden dan Timbalan Presiden, namun beliau yakin para perwakilan UMNO sudah cukup matang untuk membuat penilaian sesuai dengan proses demokrasi yang diamalkan di negara ini.

Beliau yang juga Timbalan Perdana Menteri dan Menteri Kemajuan Desa dan Wilayah sebelum ini dilaporkan terbuka untuk dicabar oleh sesiapa sahaja yang berhasrat untuk memegang jawatan nombor satu parti itu pada pemilihan parti akan datang Mei depan.

Ia bertujuan memberi peluang kepada kira-kira 160,000 perwakilan untuk memilih pucuk pimpinan parti khususnya bagi jawatan presiden dan timbalan presiden, katanya. – BERNAMA


Menu Rahmah tidak rugikan peniaga – Salahuddin

JOHOR BAHRU: Menu Rahmah dan Jualan Rahmah tidak menjejaskan atau merugikan mana-mana peniaga.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub sebaliknya berkata, ia membantu meningkatkan jualan mereka dengan kedatangan lebih ramai pelanggan.

“Dua hari hari lepas Pengurus Besar Econsave menyatakan peningkatan 30 peratus jualan di seluruh negara, ini yang kita harapkan maknanya tidak rugi mereka yang memberikan komitmen kepada Jualan Rahmah dan Menu Rahmah ini.

“Ia memberikan keuntungan kepada semua pihak, rakyat dapat menikmati harga yang lebih murah …majoriti peniaga mengatakan dengan menawarkan Menu Rahmah, pelanggan mereka bertambah dan sedikit pun tidak jejas model bisnes,” katanya.

Beliau berkata demikian kepada pemberita selepas merasmikan Menu Rahmah Restoran Burger King di restoran Burger King Persiaran Indah di sini hari ini.

Restoran makanan segera berkenaan merupakan yang pertama di negara ini memperkenalkan Menu Rahmah dalam sajiannnya dengan menawarkan sebiji burger dan sebotol air mineral pada harga RM5 di 140 cawangannya di seluruh negara.

Dalam pada itu, Salahuddin berkata, pihaknya mengambil maklum aduan orang ramai berhubung sesetengah pengusaha kedai makan dan restoran yang mengehadkan waktu penjualan Menu Rahmah.

“Saya terima pandangan (waktu jualan) itu, kita akan selaraskan, akan ada aplikasi direktori dan kita akan pamerkan operasi di mana menu boleh didapati, mula pukul berapa dan sampai pukul berapa. Kita sedang bangunkan dan akan siap dalam masa terdekat.

“Pandangan itu akan diambil pihak kementerian untuk memudahkan pelanggan menikmati Menu Rahmah ini,” katanya. – BERNAMA


PDRM siap sedia hadapi PRU15 dalam masa terdekat

GEORGE TOWN: Polis Diraja Malaysia (PDRM) sentiasa membuat persediaan rapi dari segi sumber manusia dan aset bagi memastikan kelancaran proses Pilihan Raya Umum ke-15 (PRU15), kata Ketua Polis Negara, Tan Sri Acryl Sani Abdullah Sani.

Beliau berkata justeru, pasukannya sentiasa dalam keadaan bersiap sedia jika PRU15 diadakan dalam masa terdekat.

“Untuk PRU15 sekarang ini nampaknya sedang hangat diperkatakan dan seperti mana tahun terdahulu, PDRM dah buat persiapan rapi dari pelbagai sumber terutama manusia dan aset-aset bagi memastikan kelancaran perjalanan pilihan raya itu.

“Insya-Allah dengan persiapan kita laksanakan dan aturkan, pilihan raya akan berjalan lancar, tenteram dan aman. Kalau PRU15 dalam masa terdekat kami pihak polis sedia berkhidmat jadi kita sentiasa siap sedia,” katanya kepada pemberita di sini hari ini.

Beliau berkata demikian ketika ditemui selepas lawatan kerja ke Pulau Pinang Sempena Sambutan Peringatan Hari Polis Marin Ke-75 di Pangkalan Polis Marin Batu Uban, di sini yang turut dihadiri Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Hazani Ghazali.

Pada 30 September lepas, Majlis Tertinggi (MT) UMNO mahu Parlimen dibubarkan dalam masa terdekat bagi membolehkan PRU15 diadakan tahun ini dan Perdana Menteri Datuk Seri Ismail Sabri Yaakob akan mempersembahkan cadangan tarikh pembubaran kepada Yang di-Pertuan Agong selaras dengan Perkara 40 (1) Perlembagaan Persekutuan.

Terdahulu, dalam ucapannya, Acryl Sani berkata sejak Januari hingga Ogos tahun ini, Pasukan Polis Marin (PPM) berjaya merekodkan nilai rampasan sebanyak RM292 juta membabitkan 5,103 kes melibatkan kesalahan penyeludupan kontraban, migran, khazanah negara, dadah dan lain-lain berbanding 4,463 kes dengan nilai rampasan RM247 juta bagi tempoh sama tahun lepas.

Menurutnya, peningkatan jumlah kes dan nilai rampasan bagi tempoh kajian itu membuktikan bahawa tindakan proaktif PPM membuahkan hasil.

“Masyarakat menganggap bahawa PPM hanya menjalankan tanggungjawab menjaga perairan negara, namun pada hakikatnya fungsi PPM adalah jauh lebih luas dan mencabar.

“PPM antara barisan hadapan yang turut sama berusaha membanteras kegiatan jenayah rentas sempadan, penyeludupan dan penyelewengan sumber khazanah laut dan hasil hutan yang menyebabkan ketirisan hasil negara,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bomba pindahkan mangsa banjir di 2 kampung di Sik

SIK: Pasukan bomba dari Balai Bomba dan Penyelamat (BBP) Sik membantu memindahkan mangsa dari Kampung Lubuk Tualang dan Kampung Bendang Temiat, di sini yang terjejas akibat banjir.

Ketua BBP Sik, Penolong Penguasa Bomba Zulkhiari Mat Tanjil berkata, pihaknya menerima panggilan berhubung kejadian banjir pada jam 6.44 petang semalam.

“Sepasukan anggota dari BBP Sik bergegas ke lokasi untuk membantu memindahkan mangsa dari beberapa kampung yang terjejas akibat banjir kilat yang berlaku.

“Setibanya di lokasi, didapati laluan di kawasan terjejas banjir ditenggelami air dan jalan terputus, memaksa Pasukan Keluaran Operasi (PKO) mengharungi air untuk menyelamatkan mangsa terperangkap akibat banjir,” katanya.

Tambah Zulkhiari, kesemua mangsa yang berjaya diselamatkan di Kampung Lubuk Tualang membabitkan enam orang termasuk dua lelaki, tiga wanita dan seorang kanak-kanak.

“Operasi memindahkan lima mangsa di Kampung Bendang Temiat turut dilakukan, membabitkan seorang wanita warga emas, seorang wanita, dua remaja dan seorang bayi berusia tiga bulan.

“Operasi turut dibantu Polis Diraja Malaysia (PDRM), Angkatan Pertahanan Awam Malaysia (APM), Jabatan Sukarelawan Malaysia (RELA) dan Kementerian Kesihatan Malaysia (KKM).

“Selain itu, dua buah kenderaan pacuan empat roda daripada badan bukan kerajaan (NGO) Khidmat Malaysia turut membantu dalam operasi berkenaan,” katanya.

Menurut Zulkhiari lagi, kesemua mangsa berjaya dibawa ke Pusat Pemindahan Sementara (PPS) Balai Islam Kampung Tanjung Belit, yang dibuka sejak malam tadi.

Beliau berkata, limpahan air sungai disebabkan oleh taburan hujan yang tinggi, menyebabkan air dari bahagian atas, Belantik, turun ke Chepir dan Lubuk Tualang, seterusnya ke Bandar Hilir.

“Setakat ini paras air mulai surut dan hujan sudah berhenti,” katanya. – Berita Harian

Author

Media Variasi

View all posts

View all posts


Tiada banjir di Semenanjung pada PRU15

CUACA amat baik pada awal pagi hari pengundian Pilihan Raya Umum ke-15 (PRU15), sekaligus menafikan kenyataan pembangkang sebelum ini yang bimbang banjir.

Tinjauan MEDIA VARIASI di sekitar Parlimen Bangi, Puchong, Kuantan, Selayang, Gombak, Titiwangsa, Hulu Selangor mendapati cuaca amat baik pada hari ini.

Semua operasi perniagaan di Parlimen Bangi ditangguhkan bagi memberi peluang kepada rakyat menjalankan tanggungjawab mereka.

Jumlah pemilih yang telah berdaftar dan boleh mengundi di dalam PRU15 adalah seramai 21,173,638 orang selepas mengambil kira Daftar Pemilih Tambahan Bulan Ogos 2022 (DPT BLN8/2022).

Seramai 7.8 juta pemilih baru dijangka keluar mengundi bagi PRU15 berbanding ketika PRU14 empat tahun lalu.

Terdahulu, tiga negeri yang ditadbir Pakatan Harapan (PH) iaitu Selangor, Negeri Sembilan dan Pulau Pinang tidak membubarkan Dewan Undangan Negeri (DUN) kerana mengadakan persediaan banjir yang dakwanya berlaku pada hari ini.

Pengerusi PH, Datuk Seri Anwar Ibrahim, dilaporkan berkata , mereka tidak akan mengadakan pilihan raya sehingga selesai isu banjir yang dianggarkan sehingga Februari atau Mac dan mereka ada ruang untuk menetapkan (bubar DUN) selepas itu.

Terdahulu, Jabatan Meteorologi Malaysia (MetMalaysia) meramalkan Monsun Timur Laut bermula pertengahan November dan berlanjutan sehingga Mac tahun depan.

Ia berisiko berlakunya hujan lebat sehingga boleh menyebabkan banjir, terutama di kawasan rendah selain fenomena air pasang besar melanda kawasan pantai antara November dan Januari tahun depan.

Situasi cuaca tidak menentu menyebabkan Jabatan Bomba dan Penyelamat Malaysia (JBPM) Selangor bersiap siaga meletakkan anggota bersama aset bantuan di beberapa lokasi bencana untuk memantau keadaan semasa, terutama di persisiran pantai dan sungai.

Author

Tun Puteh Wanti

View all posts

View all posts


Dua sahabat berbeza parti, berentap menangi hati pengundi Tebrau

JOHOR BAHRU: Pernah mengendalikan kes bersama, kini dua sahabat peguam saling berentap untuk memenangi hati rakyat di Parlimen Tebrau pada Pilihan Raya Umum ke-15 (PRU15).

Begitupun, kedua-dua calon iaitu Mohamad Isa Mohamad Basiry dari parti komponen Perikatan Nasional (PN) dan Jimmy Puah Wee Tse dari Pakatan Harapan (PH) masih bersikap profesional dan bersahabat meskipun berbeza idealogi dan pandangan.

Menyifatkan pertembungan dengan sahabat lamanya itu sebagai ‘gentleman fight’ (saingan yang beradab), Jimmy Puah yang juga Timbalan Pengerusi PKR Johor menyerahkan kepada warga Tebrau untuk menentukan wakil rakyat yang diinginkan mereka.

“Isa adalah kawan lama, sebab dahulu kami dalam pasukan Biro Guaman PH, jadi beliau adalah orang yang sudah lama saya kenali, dan saya ucapkan selamat berjaya kepada beliau.

“Kita gentleman fight, saya tidak pernah serang dia secara peribadi pun, dia seorang peguam yang saya hormati, kita profesional dan tiada masalah. Bagi saya, kita sama-sama mempunyai visi sendiri dan apa yang boleh kita tawarkan kepada pengundi di Tebrau dan biarkan pengundi membuat keputusan, itu sahaja,” katanya ketika ditemui Bernama, baru-baru ini.

Jimmy Puah yang juga bekas Pengerusi Jawatankuasa Perdagangan, Pelaburan dan Utiliti Negeri Johor itu bagaimanapun beranggapan bahawa Parlimen Tebrau bukan kerusi selamat buat PKR di Johor atas pelbagai faktor, namun optimis terus berjuang untuk menawan kerusi itu.

“Kita kena akui sekarang kita ada cabaran, kerana pengundi sudah lesu dan penat serta pandang rendah terhadap ahli politik. Terutama pengundi muda yang mungkin tidak berminat untuk mengundi, mungkin ada juga pengundi yang penat dengan apa yang berlaku di Malaysia (ketidakstabilan politik), maka ia adalah cabaran untuk menyakinkan mereka agar keluar mengundi,” katanya.

Sementara itu, Mohamad Isa yang ditemui Bernama baru-baru ini juga berkata beliau tidak mempunyai masalah untuk berhadapan dengan sahabat lama yang telah dikenali sejak 2005 itu, sebaik kembali ke Johor dan memulakan karier dalam bidang guaman.

“Kami bersama-sama dalam bidang guaman, malah ada juga bawa kes bersama-sama, jadi tiada masalah, tetapi saya pun tidak sangka akan berlawan dengan beliau dan beliau pun begitu juga,” kata bekas Ahli Majlis Bandaraya Johor Bahru itu, yang turut menganggap dirinya sebagai ‘underdog’ memandangkan kali pertama bertanding dalam PRU.

“Insya-Allah, saya percaya saya boleh capai kemenangan, tetapi saya anggap diri saya underdog dan melalui maklum balas yang saya dapat, rata-rata penduduk kenal Mohamad Isa, tetapi tidak kenal muka saya.

“Jadi saya harap, bila saya berjumpa dan santuni penduduk di Tebrau dan naikkan poster serta papan iklan, mereka dapat mengundi saya, kerana saya anak Tebrau, dan tahu apa yang orang Tebrau mahukan,” katanya.

Pada PRU15 ini, Jimmy Puah dan Mohamad Isa akan bersaing dalam pertembungan tiga penjuru dengan calon Barisan Nasional Datuk Nicole Wong Siaw Ting di Parlimen Tebrau. – BERNAMA


Kenapa terus zalimi Najib isu 1MDB?

CYBERJAYA: Datuk Dr Mohd Puad Zarkashi kesal apabila bekas Perdana Menteri, Datuk Seri Najib Tun Razak terus dizalimi berhubung kes 1Malaysia Development Berhad (1MDB).

Ahli Majlis Kerja Tertinggi UMNO itu membangkitkan perkara itu apabila jawapan Kementerian Kewangan (MOF) di Parlimen menyatakan bahawa, 1MDB masih meneruskan saman sivil dan menuntut ganti rugi sebanyak AS$8 bilion daripada Najib.

Sedangkan katanya, syarikat pelaburan strategik itu mendapat semula asetnya bernilai RM41.6 bilion.

Jelas beliau, saman tersebut dimulakan ketika Tan Sri Muhyiddin Yassin menjadi Perdana Menteri pada tahun 2020.

“Kini saman itu diteruskan juga sepertimana afidavit yang dikemukakan di mahkamah pada 23 Mei lalu.

“Tetapi hairan kenapa dana RM114 juta yang Mahkamah Tinggi putuskan dipulangkan kepada akaun Najib kerana ia milik UMNO, dimasukkan juga dalam saman ini,” soalnya menerusi satu kenyataan pada Ahad.

Pada 26 Mei lalu, Najib didakwa membuat pendedahan separa mengenai aset kepunyaannya dalam perbicaraan kes saman 1MDB terhadapnya.

Menurut afidavit yang difailkan oleh Pengerusi 1MDB, Johan Mahmood, Najib mengisytiharkan RM1,010,258.62 dalam akaun banknya dan jumlah itu tidak termasuk wang tunai RM114 juta yang dikembalikan oleh mahkamah terhadapnya pada 2021.

Wang sebanyak RM114 juta itu dikembalikan kepada Najib, berikutan keputusan Mahkamah Tinggi menolak permohonan kerajaan Malaysia untuk pelucuthakan wang tunai tersebut.

Afidavit Johan juga menyatakan, terdapat percanggahan antara aset diisytiharkan Najib dan aset didedahkan untuk saman berasingan dikemukakan SRC International Sdn Bhd.

Mengulas lanjut, Mohd. Puad berkata, pada tahun 2017, terdapat perjanjian penyelesaian 1MDB dan Syarikat Pelaburan Petroleum Antarabangsa (IPIC) untuk mendapatkan semula dana 1MDB, manakala Najib sudah membangkitkan empat kali berhubung isu ini.

Bagaimanapun, katanya, Tun Dr. Mahathir Mohamad dan bekas Peguam Negara, Tan Sri Tommy Thomas membatalkan perjanjian itu agar naratif wang 1MDB ‘hilang’ boleh terus dieksploitasi untuk mencemarkan Najib.

“Akhirnya penyelesaian 1MDB-IPIC diteruskan. MOF umum IPIC-Aabar Investments PJS (Aabar PJS) telah bayar AS$1.8 bilion kepada Menteri Kewangan Diperbadankan (MKD) dan 1MDB. PMX (Datuk Seri Anwar Ibrahim) anggap ia kejayaan besar.

“Tetapi kenapa Najib terus dizalimi. 1MDB di bawah MOF. Apa yang mencurigakan ada nama yang turut disaman tetapi nama mereka sudah hilang dari senarai,” tambahnya.

Author

Fazleen Safina Abd Jamil

View all posts

View all posts


‘Hero Malaya’ Samy Vellu meninggal dunia

KUALA LUMPUR: Bekas Menteri Kerja Raya, Tun Dr S Samy Vellu meninggal dunia awal pagi tadi.

Difahamkan bekas Presiden MIC itu meninggal dunia di kediamannya di ibu negara pada usia 86 tahun.

Perkara itu disahkan bekas Presiden MIC, Datuk Seri Dr S Subramaniam dalam satu kenyataan di Facebook beliau sebentar tadi.

“Dengan rasa sedih dan pilu, saya menerima berita tragis pemergian Tun Samy Vellu, bekas Presiden MIC dan menteri legenda dalam Kabinet Malaysia daripada anaknya Datuk Seri Vell Paari,” katanya.

Mendiang digelar sebagai ‘Hero Malaya’ oleh akhbar Utusan Melayu (18 September 1963) dalam satu satu insiden di Kedutaan Indonesia.

Samy Vellu menerajui MIC selama 31 tahun bermula 1979 hingga 2010.

Beliau juga antara menteri Kabinet paling lama berkhidmat, iaitu selama 29 tahun.

Beliau dilantik sebagai Menteri Kerja Raya daripada 1983 hingga 1989 dan 1995 hingga 2008, selain menjadi Ahli Parlimen Sungai Siput bermula 1974 hingga 2008.

Sementara itu Presiden MCA, Datuk Seri Dr Wee Ka Siong menerusi Facebook turut mengucapkan takziah kepada keluarga mendiang.

“Pemergian mendiang merupakan satu kehilangan besar buat masyarakat dan negara. Jasa dan pengorbanan mendiang selama menjadi Presiden MIC serta menteri Kabinet akan terus dikenang. Semoga rohnya dicucuri rahmat,” katanya.

Author

Tun Puteh Wanti

View all posts

View all posts


Masih ramai tidak endah larangan merokok – JKNNS

SEREMBAN: Masih ramai dalam kalangan perokok tidak mengendahkan larangan merokok terutama di premis makanan, hospital dan hentian pengangkutan awam, kata Pengarah Kesihatan Negeri Sembilan, Datuk Dr Harlina Abdul Rashid.

Beliau berkata, ini berikutan sebanyak 96 notis kesalahan dikeluarkan dalam tempoh 8 jam operasi penguatkuasaan Peraturan-Peraturan Kawalan Hasil Tembakau 2004 (Op PPKHT) yang dilakukan oleh Jabatan Kesihatan Negeri, Negeri Sembilan (JKNNS) di sekitar negeri ini semalam.

“Ia termasuk di kawasan hospital atau klinik, premis makanan dan pusat beli-belah selain kesalahan terhadap pemilik yang gagal mempamerkan tanda larangan merokok di premis. Kita tengok tadi di tempat makan, rakyat ada kesedaran tetapi diharap dengan penguatkuasaan ini mereka akan lebih peka.

“Sebenarnya tabiat merokok ini berkait dengan tingkah laku, justeru Kementerian Kesihatan (KKM) akan sentiasa mempromosi dan melaksanakan penguatkuasaan secara berkala untuk membendung perkara itu,” katanya kepada pemberita selepas operasi berkenaan di sini malam tadi.

Beliau turut menegaskan bahawa larangan merokok bukan bertujuan menghukum golongan perokok, sebaliknya bagi mengelakkan komplikasi akibat tabiat merokok kepada mereka serta perokok pasif iaitu individu yang berada di sekeliling.

Dr Harlina berkata, aktiviti mempromosi dan peringatan kepada masyarakat mengenai keburukan tabiat merokok adalah tanggungjawab semua pihak selain pelanggan dan pemilik premis makanan perlu memainkan peranan masing-masing.

Selain itu, beliau berkata perokok dan pengguna rokok elektronik atau vape turut diseru untuk berhenti merokok mengikut kaedah rawatan yang diiktiraf KKM memandangkan ia juga boleh membahayakan diri dan orang sekeliling. – BERNAMA


KJ fail saman fitnah RM1 juta terhadap Jamal Yunos

KUALA LUMPUR: Bekas Menteri Kesihatan, Khairy Jamaluddin memfailkan saman terhadap Ketua UMNO Bahagian Sungai Besar, Datuk Seri Jamal Md Yunos berhubung kenyataan media yang didakwa berunsur fitnah semasa Perhimpunan Agung UMNO 2022 pada Januari lepas.

Sidang media itu diadakan berhubung dakwaan UMNO mengimport perwakilan dari luar yang bukan perwakilan untuk mengundi usul supaya jawatan nombor satu dan dua tidak dipertanding.

Khairy, yang memfailkan writ saman pada 24 Mei lepas melalui firma guaman Tetuan Aizat Izuan Shakeel, menuntut ganti rugi khas RM1 juta, ganti rugi am, perintah supaya Jamal menerbitkan permohonan maaf di akaun Facebook dan TikToknya serta dalam akhbar utama berbahasa Melayu, Inggeris dan Cina.

Dalam pernyataan tuntutan, Khairy berkata, semasa perhimpunan agung yang berlangsung pada 14 Januari lepas, Jamal mengadakan sidang media di Pusat Dagangan Dunia Kuala Lumpur (WTC) yang dihadiri oleh pengamal media, perwakilan UMNO dan beberapa ahli serta pemimpin parti itu.

Beliau mendakwa pada hari sama, Jamal telah memuat naik rakaman video bertajuk “Saya harap Khairy Jamaluddin dikenakan tindakan oleh Lembaga Disiplin UMNO selepas mengeluarkan kenyataan yang semberono dan memalukan UMNO #UmnoDuluKiniDanSelamanya” di laman Facebook di bawah nama DS Jamal Yunos (DS Jamal Yunos Official).

Khairy berkata, Jamal turut memuat naik rakaman sama di akaun TikTok di bawah nama pengguna ‘jamal_yunos.’

Beliau mendakwa kenyataan berbaur fitnah itu antaranya membawa maksud beliau adalah pemimpin yang tiada integriti, seorang individu tiada kredibiliti untuk memimpin dan terbabit atau melakukan jenayah rasuah.

Dakwanya ia juga membawa maksud bekas Ahli Parlimen Rembau itu telah melaksana dan menerapkan pendekatan rasuah untuk menimbulkan perpecahan dalam kalangan ahli parti demi kepentingan peribadi serta tidak layak menjadi seorang pemimpin selain tidak setia kepada UMNO dan pemimpin parti.

Mahkamah Tinggi menetapkan esok bagi pengurusan kes di hadapan Penolong Kanan Pendaftar Nik Nur Amalina Mat Zaidan. – BERNAMA


Skuad Penyu tempang hilang dua tonggak utama

KUALA NERUS: Ketua Jurulatih Terengganu FC (TFC), Tomislav Steinbruckner mengakui persiapan perlawanan Liga Super menentang Penang FC malam esok sedikit terjejas dengan kehilangan dua tonggak utama.

Menurut pengendali kelahiran Croatia itu, khidmat kapten pasukan, Habib Haroon terpaksa dilupakan setelah beliau digantung perlawanan susulan menerima tiga kad kuning pada perlawanan menentang Sabah FC, manakala Adisak Kraisorn pula dihantui masalah kecederaan belakang.

Justeru beliau memikirkan untuk membuat rombakan kecil bagi memastikan benteng skuad Penyu tidak dibolosi ketika melayan kunjungan Sang Badak di Stadium Sultan Mizan Zainal Abidin (SSMZA) itu nanti.

“Kami memulakan latihan sejurus pulang dari Sabah pada Jumaat lepas. Persediaan biasa… seperti selalu.

“Kami mungkin berdepan sedikit masalah kerana Habib digantung dan Adisak cedera… mungkin dua atau tiga minggu untuk dia pulih daripada kecederaan belakang,” katanya ketika ditemui pada sesi latihan di Kompleks Sukan Gong Badak di sini.

Dalam pada itu Steinbruckner mengingatkan pemainnya supaya berwaspada dengan empat pemain Penang FC yang dilihat mampu memberi ancaman kepada pasukan.

Ia termasuk dua bekas pemain skuad TFC iaitu Nik Akif Syahiran Nik Mat dan dua tonggak import, Soony Saad dan Adriano Narcizo yang perlu dikawal rapi supaya tidak bergerak bebas.

“Kita tahu Penang bermain secara fizikal (agresif) dan serangan terus. Mereka mempunyai ramai pemain berkualiti, saya harap TFC mampu beraksi dengan baik dan mengutip mata penuh untuk berada di kedudukan terbaik (Liga Super),” katanya.

TFC ketika ini menghuni tangga kelapan Liga Super selepas mengutip 14 mata daripada 11 perlawanan dan diekori rapat Penang FC di kedudukan kesembilan dengan jumlah mata yang sama namun dibezakan dengan hanya satu jaringan. – BERNAMA